Usahawan Kanada akan bina hotel Bulan
Oleh KOSMO!

28 September 2022, 6:00 pm
DUBAI, Emiriyah Arab Bersatu (UAE) – Satu siri hotel gergasi berbentuk sfera yang menyerupai Bulan dirancang untuk dibina di Dubai, lapor stesen penyiaran CNN kelmarin.
Pembinaan hotel itu diterajui oleh syarikat Moon World Resorts.
Reka bentuk hotel sfera itu dibina seperti Bulan sebenar pada skala besar selain dilengkapi kawah dan tekstur yang kelihatan realistik.
Setiap bangunan hotel itu boleh mencapai ketinggian 224 meter dengan ukur lilit 622 meter tetapi bergantung kepada kebenaran lokasi dan perancangan.
Usahawan berpangkalan di Kanada, Michael R. Henderson selaku pengasas bersama Moon World Resorts berkata, tujuan projek itu adalah menjadikan Bulan sebagai jenama yang dikenali.
“Lebih tujuh billion orang tahu tentang projek ini dan semua orang menyukainya,” kata Henderson.

Menurut Henderson, setiap Moon World Resorts akan menjadi destinasi peranginan yang sangat mewah dan kontemporari selain memiliki banyak komponen seperti pusat konvensyen, restoran dan spa di setiap bangunan.
“Kami akan memberi anda peluang untuk berjalan di atas sesuatu yang dipanggil sebagai permukaan Bulan,” kata Henderson.
Moon World Resorts telah diusahakan selama dua dekad iaitu garis masa yang dicadangkan oleh Henderson sebagai sepadan dengan misi pelancongan ke angkasa secara umum.
Henderson bersama rakan pengasas, Sandra G. Matthews bekerjasama dengan jurutera dan arkitek bebas untuk menjadikan konsep hotel itu satu realiti.
“Projek itu datang dengan cabaran teknikal yang luar biasa.
“Kami pada asasnya mempunyai banyak kumpulan di seluruh dunia yang direkrut. Apabila projek ini bermula, mereka akan ditempatkan di rantau tertentu,” katanya.
Matlamat jangka panjang projek itu adalah untuk membina empat pusat peranginan Bulan di Amerika Utara, Eropah, Asia Barat dan Afrika Utara. UAE khususnya di Dubai diumumkan oleh syarikat itu sebagai pendahulu kepada pembukaan Moon World Resorts. – Agensi


Mahkamah: RM2.23 bilion ‘mencurah masuk’ ke akaun Najib
Oleh NORLIZAH ABAS

28 September 2022, 6:32 pm
KUALA LUMPUR – Mahkamah Tinggi di sini hari ini diberitahu, sejumlah RM2.23 bilion ‘mencurah masuk’ ke dalam akaun peribadi Datuk Seri Najib Tun Razak termasuk daripada dua syarikat yang dikaitkan dengan ahli perniagaan dalam buruan, Low Taek Jho atau Jho Low.
Ketua Pasaran Modal Perbankan Persendirian Ambank, Yap Wai Keat, 57, berkata, sejumlah RM2.17 bilion diterima daripada Blackstone Asia Real Estate Partners dan Tanore Finance Corp. di antara 2012 dan 2013.
Ujar saksi pendakwaan ke-38, Tanore Finance Corp. mendepositkan sejumlah RM2.08 bilion ke dalam akaun bekas Perdana Menteri melalui sembilan transaksi manakala Blackstone memasukkan sebanyak RM90.89 juta.
Tanore ialah syarikat yang dikawal oleh sekutu perniagaan Jho Low, iaitu Eric Tan Kim Loong.
Wai Keat berkata, sejumlah RM60.6 juta didepositkan ke dalam akaun Najib oleh kerabat Diraja Arab Saudi, Putera Faisal Turkey Bandar Al Saud melalui dua transaksi pada Februari dan Jun 2011.
Saksi berkenaan menyatakan demikian ketika membacakan pernyataan saksi pada pemeriksaan utama yang dikendalikan oleh Timbalan Pendakwa Raya Mohamad Mustaffa P. Kunyalam.

Pada perbicaraan itu, Wai Keat berkata, maklumat berhubung wang yang akan dipindahkan disampaikan oleh Bahagian Kiriman Wang Ambank dan Pengurus Perhubungan Ambank, Joanna Yu bagi membolehkan maklumat itu dipanjangkan kepada Najib.
Ujar saksi, Joanna mengarahkannya melaksanakan penukaran wang daripada USD kepada MYR selepas mendapat kelulusan daripada pelanggan.
“Selepas itu, jabatan saya memasukkan data yang berkaitan ke dalam sistem yang dikenali MUREX di mana penukaran dilakukan mengikut kadar yang dipersetujui seperti dalam kontrak.
“Kemudian, jabatan saya menghubungi Bahagian Kiriman Wang dan memaklumkan nombor kontrak dan kadar pertukaran.
“Dalam hal ini, jabatan saya bertindak mengikut arahan seperti yang diarahkan oleh Joanna selepas menerima arahan daripada pelanggan,” katanya.
Perbicaraan di hadapan Hakim Datuk Collin Lawrence Sequerah bersambung esok.
Wai Keat memberi keterangan pada perbicaraan terhadap Najib, 69, atas empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama. – KOSMO! ONLINE


Pemandu lori maut rempuh papan tanda jalan
Oleh NOOR HASLIZA NUSI

28 September 2022, 5:58 pm
GEORGE TOWN – Seorang pemandu lori maut apabila kenderaan yang dipandunya itu merempuh sebuah papan tanda di Persiaran Paya Terubong 2, Bayan Lepas, di sini hari ini.
Mangsa, S. Kumaravelan, 48, dilaporkan mati ditempat kejadian akibat dihempap tiang konkrit itu dalam kejadian kira-kira pukul 3.15 petang tadi.
Jurucakap Jabatan Bomba dan Penyelamat Negeri berkata, pihaknya menerima panggilan berhubung kejadian berlaku pada pukul 3.20 petang dan tiba ke situ kurang 10 minit kemudian.
Menurutnya, pasukan bomba dari Balai Bomba dan Penyelamat Paya Terubong dibantu anggota Balai Bomba dan Penyelamat Bayan Baru berada di lokasi kejadian bagi membantu mengeluarkan mayat mangsa tersebut.
“Sebaik pasukan tiba di tempat kejadian mendapati kenderaan terbabit telah melanggar papan tanda jalan dan terdapat seorang mangsa lelaki berada dalam keadaan tersepit di bahagian pemandu.
“Kerja-kerja penyelamatan bagi mengeluarkan mangsa adalah dengan menggunakan peralatan khas.

“Mangsa yang tersepit telah berjaya dikeluarkan pada pukul 3.46 petang dan disahkan meninggal dunia oleh pihak St John yang turut berada di tempat kejadian,” katanya dalam satu kenyataan di sini sebentar tadi.
Tambahnya, mayat mangsa kemudiannya diserahkan kepada pasukan polis untuk tindakan lanjut dan operasi tamat sepenuhnya pada pukul 4.37 petang tadi. -KOSMO! ONLINE


Apa ada hal, beli motosikal RM12,423 guna duit syiling
Oleh KOSMO!

28 September 2022, 5:00 pm
BANGKOK – Seorang lelaki di wilayah Chon Buri, timur Thailand berjaya membeli sebuah motosikal idaman jenama Honda PCX hasil tabungan syiling berjumlah 102,500 baht (RM12,423), lapor laman Thaiger semalam.
Pembayaran unik itu berlaku di Akhom Charoen Motorcycles Chon Buri apabila seorang pelanggan menelefon dan bertanya jika kedai itu menerima wang tunai dalam bentuk syiling sebelum mendapat jawapan persetujuan.
“Cuba bayangkan ada berapa duit syiling di dalam karung ini. Pelanggan ini memberitahu kami bahawa dia menyimpan wang setiap hari untuk membeli motosikal ini secara tunai.
“Kami berbangga dan sangat senang hati untuk mengiranya untuk anda tanpa sebarang caj tambahan,” tulis status Facebook kedai berkenaan.
Kakitangan kedai hanya mengambil masa 20 minit untuk mengira dua karung yang penuh dengan syiling kerana pelanggan tersebut telah mengasingkannya dalam longgokan 100 baht (RM12). – Agensi


Tiada kes culik budak di SK Bukit Rambai
Oleh DIYANATUL ATIQAH ZAKARYA

28 September 2022, 4:47 pm
MELAKA – Polis menafikan dakwaan berlakunya kes penculikan melibatkan kanak-kanak di Sekolah Kebangsaan (SK) Bukit Rambai di sini seperti yang tular dalam aplikasi WhatsApp.
Ketua Polis Daerah Melaka Tengah, Asisten Komisioner Christopher Patit berkata, sejak semalam pihaknya mengesan dua rakaman suara lelaki memberi maklumat palsu berhubung kejadian culik di WhatsApp yang kemudiannya tular di beberapa platform media sosial lain.
“Ibu Pejabat Polis Daerah (IPD) Melaka Tengah mengesan dua rakaman suara yang mendakwa berlaku penculikan di SK Bukit Rambai dengan suspek menaiki sebuah kereta. Satu lagi rakaman mendakwa ia melibatkan van di kawasan Bukit Rambai.
“Polis mengesahkan tiada sebarang laporan diterima berkaitan jenayah itu,” katanya dalam kenyataan di sini, hari ini.
Semalam, tular dua kiriman suara lelaki di dalam aplikasi WhatsApp masing-masing mendakwa kononnya berlaku penculikan pelajar di sekolah berkenaan, manakala seorang lagi dilarikan sebuah van tidak dikenali sebaik mangsa turun dari van sekolah.
Di dalam audio itu juga, lelaki terbabit membuat hebahan mengingatkan orang ramai supaya berhati-hati dan sentiasa mengawasi pergerakan anak-anak bagi mengelak menjadi mangsa culik penjenayah.-KOSMO! ONLINE


Cuepacs bantah tubuh agensi tunggal jaga pintu masuk negara
Oleh NUR HUDA MUSA

28 September 2022, 4:47 pm
PETALING JAYA – Kongres Kesatuan Pekerja-Pekerja di Dalam Perkhidmatan Awam Malaysia (Cuepacs) membantah sepenuhnya pelaksanaan dan penubuhan Single Border Agency (SBA) yang akan mengambil alih keseluruhan peranan dan tugas agensi kerajaan yang berada di pintu masuk negara termasuk di pelabuhan dan lapangan terbang.
Presiden Cuepacs, Datuk Adnan Mat berkata, pihaknya berpandangan agensi sedia ada yang mengawal pintu masuk negara telah melaksanakan tugas dan tanggungjawab masing-masing dengan baik serta berkesan.
Jelasnya, keputusan itu dicapai melalui Persidangan Perwakilan Tri Tahunan Kesatuan Pegawai Kastam Semenanjung Malaysia yang berlangsung di Hotel Mudzaffar, Ayer Keroh, Melaka hari ini.
“Mengambil contoh Jabatan Kastam Diraja Malaysia (JKDM), jabatan ini bukan sahaja mengawal pintu masuk negara daripada aspek keselamatan tetapi juga bertanggungjawab memungut pelbagai cukai yang menyumbang kepada hasil negara.
“Sejak beberapa tahun dahulu, pencapaian hasil kutipan JKDM sentiasa melebihi sasaran yang ditetapkan oleh kerajaan,” katanya dalam satu kenyataan di sini hari ini.
Katanya, itu bermakna JKDM telah melaksanakan tugas dan tanggungjawabnya dengan cemerlang.

“Kenapa perlu tugas ini diberikan kepada agensi baharu yang masih belum diketahui keberkesanannya?. Ia seumpama kerajaan mahu memperjudikan hasil kutipan hasil negara untuk tahun mendatang jika tertubuhnya SBA kelak.
“Cuepacs yakin agensi lain yang bersama-sama menjaga pintu masuk negara turut melaksanakan tugas dan peranan masing-masing dengan berkesan seperti mana yang dilakukan JKDM,” ujarnya.
Selain itu Adnan berkata, sistem kawalan pintu masuk pelbagai peringkat agensi seperti yang dikuatkuasakan sekarang adalah lebih baik dari dikawal hanya satu agensi sahaja.
“Contohnya jika barangan yang diimport adalah ubat-ubatan Jabatan Kastam tidak boleh melepaskan dagangan tersebut sebelum diberi kelulusan oleh pihak Farmasi. Begitu juga dengan barang dagangan yang memerlukan kelulusan agensi-agensi lain yang terlibat seperti MAQIS, Sirim dan sebagainya.
“Jika terdapat kekurangan dalam pengoperasian pintu sempadan negara ketika ini, kerajaan boleh menambah baik pengoperasian tersebut dan bukannya bertindak menggantikan dengan agensi baru,” tambahnya.
Tambah kenyataan itu, Adnan turut mencadangkan agar diwujudkan koordinasi yang lebih baik antara agensi kerajaan di pintu masuk negara.
“Kerajaan sewajarnya melakukan rundingan dan sesi libat urus bersama wakil-wakil dan kesatuan pekerja dalam apa jua keputusan yang membabitkan pemerkasaan perkhidmatan awam.
“Rundingan dan sesi libat urus ini mampu memberi keputusan yang menang-menang antara pihak majikan dan pekerja sekali gus mampu memperkasakan perkhidmatan kerajaan,” katanya. – KOSMO! ONLINE


Budak 7 tahun tangkap ‘belut pisang’ jarang dilihat
Oleh KOSMO!

28 September 2022, 4:30 pm
TOKYO – Seekor ‘belut pisang’ yang ditangkap seorang kanak-kanak berusia tujuh tahun kini dipamerkan di sebuah akuarium di wilayah Mie, Pulau Honshu, Jepun, lapor akhbar The Mainichi semalam.
Yoshihito Ueyama, menangkap haiwan itu pada 26 Ogos lalu di sebuah terusan dekat rumahnya.
Kanak-kanak tersebut pergi ke terusan itu hampir setiap hari ketika musim panas tahun ini untuk memancing.
Secara kebetulan, Ueyama menemui belut berwarna kekuningan itu yang belum pernah dilihatnya, namun dia terpaksa mencuba berulang kali sebelum berjaya menangkapnya.
Belut itu  tersangkut pada mata kail  Ueyama dan merentap  tali pancing dengan kuat sehingga putus. Ueyama bagaimanapun berjaya menangkap belut itu menggunakan dua tangannya dan memasukkan haiwan tersebut ke dalam jaring.
“Saya amat gembira kerana berjaya menangkap belut itu sebelum bergegas pulang ke rumah,” kata Ueyama yang pada awalnya, merancang untuk membela haiwan tersebut.

Belut pisang sepanjang kira-kira 45 sentimeter itu dikenali melalui tompokan berwarna kuning dan hitam. Ia ditempatkan di akuarium Ise Sea Paradise sejak 29 Ogos lalu dan menjadi tarikan pengunjung yang beratur panjang untuk melihatnya.
Sementara itu, seorang peminat haiwan tersebut, Mizuki Abe berkata, ia merupakan spesies belut Jepun dan corak luar biasa berwarna hitam dan kuning itu adalah kesan daripada mutasi genetik.
Tambahnya, keadaan warna itu berlaku hanya satu dalam puluhan ribu hingga 100,000 ekor belut. – Agensi


Elak berkawan dengan ‘kaki pau’
Oleh KOSMO!

28 September 2022, 4:28 pm
PETALING JAYA – Mungkin ada antara kita pernah mengalami pengalaman ‘dipau’ teman.
Situasi ini sesekali mungkin boleh dilihat sebagai berkongsi rezeki namun boleh menimbulkan rasa kurang senang jika berlaku berkali-kali tanpa timbang rasa.
Menerusi perkongsian di TikTok milik Amirahferdi, dia bercerita tentang salah seorang pengikutnya yang mengadu bahawa dia sering ‘dipau’ teman.
“Ada budak ni umur 40 tahun dia hubungi aunty (makcik), dia kata dah sampai tahap malas nak keluar dengan kawan-kawan sebab selalu ajak lepak tapi akhirnya lepas makan mereka harap dia yang bayar.
“Dia kata kawan semua dah kahwin ada anak, kereta dan rumah besar tapi selalu nak ‘pau’ dia dan ada masa kawan kata tak bawak beg duit,” katanya.
Secara langsung, Amirahferdi berkongsi tip bagaimana cara terbaik untuk berdepan dengan golongan seperti ini sekaligus berkongsi pengalamannya berdepan dengan situasi sama.

“Kalau orang ajak keluar cakap je terus cakap terima kasih dan tanya siapa nak belanja atau cakap tak mahu selalu dia je belanja secara jujur dan jangan keluar dengan orang macam tu lagi.
“Dulu masa di Vietnam pernah kawan aunty ajak teman tidur sebab kawan sebilik dia tak muncul tapi esok hari dia minta aunty bayar bilik tu sedangkan aunty dah ada bilik sendiri. Dia cakap kedekut dan aunty cakap awak orang pertama yang cakap begitu,” katanya.
Tambahnya, golongan seperti ini bertindak demikian berdasarkan keperibadian dan ia adalah terjemahan sebenar diri sendiri.
“Orang yang kedekut akan rasa dan cakap orang lain kedekut. Orang jahat akan rasa orang Iain jahat dan yang dengki akan rasa orang dengki dengan dia. Perasaan tu datang daripada diri sendiri dan ia merupakan karakter diri,” katanya.
Hantaran video yang menerima 10,200 tanda suka dan 1130 komen itu turut mendapat reaksi netizen yang berkongsi pengalaman sama.
“Betul. Ada kawan tak rasa bersalah pakai duit kita walaupun kerja hebat-hebat. Dah kahwin masih tak ganti sekarang dah serik,” kongsi Ramly Burger.
“Saya sentiasa dalam situasi ni tapi saya redha semoga Allah murahkan rezeki tapi saya dah berhenti berjumpa mereka,” kata Damia Millatina pula. – KOSMO! ONLINE


[VIDEO] Ular sawa ‘kenyang’ baham kambing dalam kandang
Oleh MOHAMAD FAIZAL HASHIM

28 September 2022, 5:35 pm
KULAI – Seorang lelaki terkejut melihat seekor ular sawa batik di dalam kandang yang kekenyangan selepas membaham kambing di Felda Inas, di sini hari ini.
Reptilia seberat 80 kilogram dan berukuran enam meter itu berjaya ditangkap dengan bantuan sepasukan bomba dari Balai Bomba dan Penyelamat Kulai.
Komander Operasi, Pegawai Bomba Kanan (PBK) II (KUP) Firdaus Juritah berkata, pihaknya menerima panggilan mengenai kejadian itu pada pukul 7.21 pagi.
Beliau berkata, seramai lapan anggota bergegas ke lokasi dan menemui reptilia terbabit yang tidak bergerak di dalam kandang kambing.
“Anggota bomba mengambil masa kira-kira 15 minit menangkap ular tersebut menggunakan penjerut. Ular tersebut kemudiannya dilepaskan ke kawasan yang jauh daripada kawasan penempatan,” katanya dalam kenyataan hari ini.-KOSMO! ONLINE


19 nelayan Vietnam ceroboh perairan negara diberkas
Oleh MASTURAH SURADI

28 September 2022, 4:38 pm
MERSING – Dua bot nelayan asing bersama 19 kru ditahan selepas dipercayai menceroboh perairan negara pada kedudukan 12.8 batu nautika Timur Laut Pulau Aur, Mersing semalam.
Pengarah Zon Maritim Mersing, Komander Maritim Khairul Nizam Misran berkata bot dari Vietnam itu ditahan pada pukul 2.30 petang oleh Agensi Penguatkuasaan Maritim Malaysia Zon Maritim Mersing bersama Pasukan Polis Marin (PPM).
Katanya kedua-dua bot telah ditahan ketika melakukan aktiviti menunda pukat secara berganding ketika rondaan dalam operasi penguatkuasaan Op Jaksa dan Op Bersepadu itu.
“Hasil pemeriksaan ke atas 19 kru termasuk tekong kedua-dua bot, mengesyaki mereka adalah warga Vietnam berumur diantara 18 hingga 51 tahun. Mereka juga didapati gagal mempamerkan pengenalan diri yang sah,” katanya dalam kenyataan hari ini.
Menurutnya, dua bot beserta peralatan menangkap ikan, hasil tangkapan dianggarkan 3,000 kilogram. Keseluruhan rampasan dianggarkan bernilai RM3.1 juta.-KOSMO! ONLINE


Taufan Noru badai Thailand esok, banjir kilat dijangka berlaku
Oleh KOSMO!

28 September 2022, 5:30 pm
BANGKOK – Taufan dijangka melanda Thailand  esok, dua hari lebih lewat daripada ramalan oleh jabatan meteorologi negara berkenaan, lapor laman berita Thaiger semalam.
Ribut tersebut akan menyebabkan hujan lebat di seluruh Thailand, namun impaknya dijangka  lebih serius di wilayah Mukdahan dan Amnat Charoen, timur laut Thailand.
Menurut Jabatan Meteorologi Thailand, taufan itu akan membawa hujan lebat dan banjir, sama seperti Taufan  Dianmu yang melanda negara gajah putih tersebut tahun lepas.
Selepas mengumpulkan kekuatan di Lautan Pasifik, ribut itu yang sebelum ini dinamakan Taufan Super Noru, melanda Filipina pada  Ahad dan Isnin lepas.
Lima pekerja penyelamat terbunuh dalam bencana banjir di Pulau Luzon selepas hujan lebat dan angin kencang akibat Taufan Super Noru, melanda pulau paling ramai penduduk di Filipina itu.
Ribut itu meninggalkan Filipina dan menjadi lebih lemah dan dikategorikan sebagai taufan biasa  Ia menuju ke arah barat melintasi  Laut China Selatan pada kelajuan 25 kilometer sejam.

Taufan Noru tiba di daratan di Vietnam hari ini dan dijangka melanda timur laut Thailand esok. ini.
Satu lagi ribut monsun sedang berlaku di Laut Andaman yang dijangka akan memburukkan lagi ribut sedia ada.
Hujan lebat diramalkan di setiap wilayah Thailand bermula 28 September hingga 1 Oktober ini. Orang ramai pula diberi amaran supaya bersiap sedia menghadapi banjir kilat di setiap kawasan di Thailand sepanjang minggu ini. – Agensi


[VIDEO] Wanita berpurdah cuba terjun Jambatan Sultan Yahya Petra
Oleh ROHANA MOHD. NAWI

28 September 2022, 4:26 pm
KOTA BHARU – Seorang wanita yang memakai jubah dan berpurdah membatalkan niatnya untuk terjun dari Jambatan Sultan Yahya Petra di sini hari ini selepas dipujuk orang awam.
Wanita berusia 54 tahun berasal dari Pengkalan Chepa di sini dipercayai cuba untuk memanjat tembok jambatan itu kira-kira pukul 1.40 tengah hari tadi sebelum diselamatkan pengguna jalan raya.
Saksi, Suhaila Zakaria, 28, berkata, sewaktu kejadian, dia melalui jambatan itu dengan menunggang motosikal sebelum melihat beberapa lelaki sedang memegang wanita tersebut yang sedang menangis.
Suhaila kemudian memberhentikan motosikalnya lalu memeluk wanita terbabit sambil memenangkannya dengan menyuruhnya mengucap serta bersabar.
“Semasa memeluknya, saya sempat bertanya apa yang membuatkan dia mahu terjun dari jambatan itu, namun wanita itu hanya menangis dan mengatakan dirinya jahat.
“Semasa memujuknya, saya sempat menasihatkan wanita itu agar berfikiran waras meskipun mempunyai masalah besar,” katanya ketika dihubungi Kosmo! hari ini.

Menurut Suhaila, selepas 15 minit dipujuk, kenderaan polis yang kebetulan lalu di lokasi tersebut berhenti lalu mengambil wanita itu.
Pada masa sama, jentera bomba turut sampai di lokasi kejadian, namun wanita itu sudah dibawa anggota polis.- KOSMO! ONLINE


Pemakaian pelitup muka dalam kapal terbang tidak wajib
Oleh AHMAD SHAHERMAN SHAMSURI

28 September 2022, 5:42 pm
PUTRAJAYA- Penumpang yang menaiki pesawat untuk ke destinasi masing-masing kini tidak perlu memakai pelitup muka apabila berada di dalam pengangkutan itu selepas Kementerian Kesihatan (KKM) mengumumkan protokol baharu berkuatkuasa serta merta.
Bagaimanapun, Menterinya, Khairy Jamaluddin berkata, KKM amat menggalakkan pemakaian pelitup muka untuk terus diamalkan oleh individu bergejala seperi demam, batuk serta selesema.
“Selain itu, Individu berisiko tinggi seperti warga tua, orang dengan penyakit kronik, individu dengan imuniti rendah dan ibu mengandung masih digalakkan menggunakan pelitup muka.
“Individu yang mengembara bersama orang yang berisiko tinggi seperti warga emas dan kanak-kanak juga disarankan mengambil langkah sama,” katanya dalam satu kenyataan di sini tadi.
Khairy berkata, keputusan itu dibuat dengan menggunakan pendekataan berasaskan risiko selain mengambil kira penambahbaikan dalam teknologi kapal terbang dan beban kes Covid-19 yang terkawal kini.
“Kapal terbang dilengkapi pengudaraan yang baik dalam kabin selain menggunakan penapis high-efficiency particulate absorbing (HEPA) untuk mengeluarkan bahan cemar bawaan udara.

“Kelonggaran ini juga selaras dengan syor kesihatan daripada negara seperti Kesatuan Eropah, United Kingdom, Amerika Syarikat, Australia, New Zealand dan Singapura,” jelasnya.
Menurutnya lagi, keperluan pemakaian pelitup muka di dalam kapal terbang bagaimanapun masih tertakluk kepada syarat yang ditetapkan oleh negara yang dikunjungi. – KOSMO! ONLINE


Baja padi, racun serangga perlu jadi barang kawalan
Oleh ISKANDAR SHAH MOHAMED

28 September 2022, 4:01 pm
KUALA SELANGOR – Baja padi dan racun serangga akan dicadangkan sebagai barang kawalan dalam Mesyuarat Jawatankuasa Pasukan Khas Jihad Tangani Inflasi minggu depan.
Ahli Jawatankuasa Pasukan Khas Jihad Tangani Inflasi, Tan Sri Noh Omar berkata, cadangan dasar itu perlu dilaksanakan sebagai usaha membantu kerajaan mengawal kenaikan harga input pertanian ketika ini.
Katanya, tambahan itu bagi meringankan beban pesawah di negara ini dengan ditambah masalah kemerosotan hasil padi.
“Pesawah kini bukan saja berdepan kos harga pertanian namun masalah serangan penyakit padi, serangga perosak, ribut dan banjir.
“Justeru, cadangan menetapkan harga kawalan bagi baja dan racun perlu dilaksanakan bagi membantu pesawah di seluruh negara termasuk Tanjong Karang,” katanya pada sidang akhbar selepas Majlis Hari Ladang Kawasan Pembangunan Pertanian Bersepadu (IADA) Barat Laut Selangor di Pukal Blok E Sawah Sempadan, Tanjong Karang di sini, hari ini.
Jelas Noh yang juga Menteri Pembangunan Usahawan dan Koperasi, kerajaan pimpinan Perdana Menteri, Datuk Seri Ismail Sabri Yaakob sudah melaksanakan pelbagai inisiatif bagi membantu meningkatkan taraf hidup pesawah.

“Inisiatif itu antaranya menyalurkan semula bantuan pesawah berjumlah RM800 setahun bagi dua musim sementara menunggu hasil tuaian padi.
“Insentif berkenaan pernah diperkenalkan kerajaan Barisan Nasional (BN) namun dihentikan Pakatan Harapan (PH) dan kini dikembalikan semula kerajaan,” ujarnya.-KOSMO!ONLINE


Lima remaja tidak bersekolah ditahan pecah masuk sekolah
Oleh KHAIRUL MOHD. ALI

28 September 2022, 4:07 pm
ISKANDAR PUTERI – Lima remaja ditahan polis kerana dipercayai terlibat dalam beberapa kejadian pecah sekolah di sekitar kawasan Gelang Patah, di sini pada 19 dan 26 September lalu.
Ketua Polis Daerah Iskandar Puteri, Asisten Komisioner Rahmat Ariffin berkata, kesemua suspek yang ditahan berusia antara 15 hingga 17 tahun dan sudah tidak bersekolah.
Beliau berkata, antara sekolah yang terlibat dalam kejadian pecah sekolah itu adalah Sekolah Kebangsaan (SK) Taman Nusa Perintis 1 dan SK Taman Nusantara.
“Modus operandi kes ini adalah dengan mengumpil pintu dan memotong kunci grill dan seterusnya menyelongkar ruangan pejabat dan bilik guru sekolah.
“Antara kerugian ialah kehilangan Tab Huawei 10 inci dan wang tabung sekolah melibatkan kerugian lebih kurang RM2,000,” ujarnya.
Sehubungan itu, kes tersebut disiasat di bawah Seksyen 457 Kanun Keseksaan dan kesemua suspek kini direman tujuh hari.-KOSMO! ONLINE


Kanabis diperlukan untuk rawat penyakit tertentu
Oleh ZULKIFLI MANZOR

28 September 2022, 3:47 pm
KUALA LUMPUR – Terdapat keperluan untuk Malaysia mengikuti langkah lebih 40 negara lain membenarkan penggunaan kanabis yang didapati berkesan jika digunakan terhadap beberapa jenis penyakit.
Ketua Fakulti Perubatan Universiti Mahsa, Prof. Dr. Muhamad Hussain Habil berkata, sebahagian pakar dan pengkaji perubatan di negara ini juga berpandangan demikian.
Muhammad Hussain Habil
“Pengalaman saya lebih kepada masalah autisme atau autism spectrum disorder (ASD). Kedua, gangguan penyakit kronik (chronic pain disorder) iaitu mereka yang mengalami sakit tanpa mengetahui puncanya.
“Penyakit ini selalunya mereka sudah cuba pelbagai jenis ubat, tetapi masih buntu untuk pulih. Maka kita cadangkan kanabis cannobidol (CBD),” katanya pada sidang media Persidangan Antarabangsa Bagi Membincangkan Hala Tuju Penggunaan Kanabis Bagi Tujuan Perubatan di ibu negara hari ini.
Persidangan itu dianjurkan oleh Pusat Penyelidikan Sains Ketagihan Universiti Malaya (UMCAS).
Muhamad Hussain berkata, bahan dari kanabis juga membantu pesakit yang mengalami kemurungan berterusan dan mereka yang mengalami masalah penyakit saraf atau Parkinson.

Ujar beliau, cuma sedikit perubahan ke atas polisi kerajaan diperlukan untuk membolehkan penggunaan kanabis dalam bidang perubatan di negara ini.
“Bagaimanapun, satu mekanisme perlu diwujudkan agar tidak berlaku penyalahgunaan bahan tersebut dengan syarat yang diperketatkan,” katanya.- KOSMO! ONLINE


120 malim gunung perhutanan Terengganu bersedia berkhidmat
Oleh KAMALIZA KAMARUDDIN

28 September 2022, 4:13 pm
KUALA TERENGGANU – Semua individu yang mahu mendaki lima gunung di Terengganu akan diwajibkan menggunakan khidmat malim gunung perhutanan (MGP) mulai 1 Januari depan.
Pengerusi Jawatankuasa Pelancongan, Kebudayaan dan Teknologi Digital Terengganu, Ariffin Deraman berkata, peraturan baharu itu bagi memastikan pendakian mereka berjalan lancar dan selamat.
Beliau berkata, lima gunung terlibat ialah Gunung Sarut, Setiu; Gunung Tebu dan Gunung Bukit Tangga, Besut serta Gunung Chemerong, Berembun dan Langsir (CBL) dan Bukit Baik, Dungun.
“Buat masa ini, penggunaan khidmat MGP hanya diwajibkan di lima gunung tersebut yang paling popular dengan aktiviti pendakian di negeri ini.
“Buat masa ini, 120 MGP telah berdaftar dengan Jabatan Perhutanan Negeri Terengganu dan ia dirasakan mencukupi untuk menampung keperluan bakal pendaki,” katanya selepas menyaksikan majlis penyerahan tajaan Mount Tebu Climbathon Challenge (MTCC’22) di sini hari ini.
Ariffin berkata, ia selaras dengan arahan Jabatan Perhutanan Malaysia yang mewajibkan penggunaan MGP bagi aktiviti pendakian bukit atau gunung berketinggian melebihi 457.2 meter bermula Januari tahun depan.- KOSMO! ONLINE


Mahkamah: Kerabat Arab Saudi didakwa beri Najib AS$100 juta
Oleh NORLIZAH ABAS

28 September 2022, 4:09 pm
KUALA LUMPUR – Mahkamah Tinggi di sini hari ini diberitahu Datuk Seri Najib Tun Razak menerima hadiah AS$100 juta daripada individu didakwa kerabat Diraja Arab Saudi bagi menghargai peranan beliau selaku pemimpin Islam moden ketika memegang jawatan Perdana Menteri, 11 tahun lalu.
Hadiah itu didakwa diberikan oleh bekas Gabenor Wilayah Madinah, Saud Abdulaziz Majid Al Saud melalui sepucuk surat bertarikh 1 Februari 2011 yang dialamatkan kepada bekas Perdana Menteri.
Perkara itu dikemukakan oleh pihak pembelaan melalui keterangan Pengurus Cawangan Ambank (M) Berhad Jalan Raja Chulan, R. Uma Devi, 43, pada perbicaraan kes rasuah dan pengubahan wang haram melibatkan Najib.
Menurut surat berkenaan yang dirujuk kepada Uma Devi, kerabat itu menyatakan beliau tidak mengharapkan sebarang faedah peribadi sama ada secara langsung atau sebaliknya terhadap hadiah yang diberikan.
“Hadiah ini tidak boleh ditafsir sebagai rasuah kerana perbuatan itu bercanggah dengan hukum Islam dan secara peribadinya saya tidak menggalakkan amalan sedemikian dalam apa cara sekalipun.
“Ini hanya penghargaan peribadi dan saya berharap hadiah ini sebagai penggalak usaha-usaha memperkenalkan Islam ke serata dunia,” ujar surat itu.

Surat berkenaan turut menyatakan, wang AS$100 juta itu hanya hadiah dan akan dimasukkan ke dalam akaun Najib pada bila-bila masa yang bersesuaian dan bekas Perdana Menteri mempunyai budi bicara untuk menentukan bagaimana ia digunakan.
Menurut surat itu, kerabat Diraja tersebut tertarik dengan hasil usaha bekas Perdana Menteri melaksanakan prinsip berlandaskan Islam ketika memperkenalkan Malaysia ke mata dunia terutama selepas tanggapan global diberikan ekoran tragedi 9/11.
Dalam prosiding pemeriksaan balas, peguam Wan Aizuddin Wan Mohammed turut merujuk saksi kepada dokumen penyata akaun Najib yang menunjukkan terdapat kemasukan wang berjumlah RM2.08 bilion melalui sembilan transaksi ke dalam akaun Ambank pada Mac dan April 2013.
Wan Aizuddin mencadangkan kepada Uma Devi bahawa dapat disimpulkan alasan mengapa wang terbabit dimasukkan ke dalam akaun anak guamnya.
“Saya tidak boleh membuat kesimpulan kerana jumlahnya berbeza dan saya tidak pasti sama ada surat itu dikemukakan kepada pihak bank sebelum transaksi berlaku,” katanya.
Perbicaraan di hadapan Hakim Datuk Collin Lawrence Sequerah bersambung esok.
Uma Devi memberi keterangan pada perbicaraan terhadap Najib, 69, atas empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama. – KOSMO! ONLINE


Tiada kompromi pada mana-mana madrasah dera pelajar
Oleh WAT KAMAL ABAS

28 September 2022, 4:20 pm
BUKIT GANTANG – Kerajaan tidak akan berkompromi terhadap mana-mana madrasah di negara ini yang melakukan penderaan terhadap penghuninya.
Menteri di Jabatan Perdana Menteri (Hal Ehwal Agama), Datuk Idris Ahmad berkata, tindakan sewajarnya perlu diambil sekiranya ia melibatkan pelanggaran undang-undang.
“Ia supaya memberi pengajaran kepada orang lain kerana merosakkan imej Islam.
“Kita harap orang ramai membuat laporan kepada pihak berkuasa agama negeri sekiranya mempunyai maklumat untuk diambil tindakan,” katanya di sini hari ini.
Akhbar sebelum ini melaporkan seorang bekas penghuni sebuah madrasah di Selangor yang mendakwa didera ketika berada di pusat berkenaan.
Madrasah terbabit dalam satu kenyataannya sebelum ini menafikan dakwaan tersebut.

Susulan kejadian itu, seorang wanita telah pun didakwa di Mahkamah Shah Alam atas dakwaan membuat laporan palsu.-KOSMO! ONLINE


Mahkamah: 5 lelaki culik pengurup wang dijel seumur hidup, 10 sebatan
Oleh NUZULSHAM SHAMSUDDIN

28 September 2022, 3:56 pm
KUALA LUMPUR – Lima lelaki terselamat ke tali gantung apabila mereka dihukum penjara seumur hidup dan masing-masing 10 sebatan oleh Mahkamah Tinggi di sini hari ini atas pertuduhan menculik seorang pengurup wang bagi mendapatkan wang tebusan sebanyak RM3 juta di Pulau Pinang enam tahun lalu.
Hakim Datuk Akhtar Tahir membuat keputusan itu selepas mendapati kelima-lima tertuduh iaitu T. Shasitaran, 38; M. Ashokan, 39; Mohd. Sultan Ahmad Kabir, 43; Ong San Chia, 37, dan Yeoh Shyh Ming, 33, bersalah atas pertuduhan tersebut.
Mahkamah memerintahkan setiap tertuduh menjalani hukuman penjara itu bermula dari tarikh mereka ditangkap pada 2 dan 3 Oktober 2016. Kesemua mereka dihantar ke Penjara Pulau Pinang.
Sebelum ini kes itu didakwa dan dibicarakan di Mahkamah Tinggi, Pulau Pinang dan keputusan itu disampaikan oleh Hakim Akhtar berikutan beliau telah dipindahkan ke Mahkamah Tinggi Sivil Kuala Lumpur.
Mengikut pertuduhan mereka dituduh melarikan secara salah dan menahan seorang pengurup wang berumur 66 tahun, bagi mendapatkan wang tebusan sebanyak RM3 juta.
Kesalahan itu dilakukan di tepi Jalan Rumbia berdekatan Kristal Garden, Bayan Lepas, kira-kira 10.30 pagi, 28 September 2016 yang didakwa mengikut Seksyen 3(1) Akta Penculikan 1961 yang dibaca bersama Seksyen 34 Kanun Keseksaan yang yang memperuntukkan hukuman mati atau penjara seumur hidup atau sebatan.

Terdahulu kelima-lima tertuduh yang diwakili peguam bela K. Thangesvaran, Anthony Chew, Dev Chander dan Ravi Chandran memohon supaya anak guam mereka tidak dikenakan hukuman mati sebaliknya hukuman penjara seumur hidup dengan alasan mereka menanggung keluarga.
Bagaimanapun pendakwaan yang diwakili Timbalan Pendakwa Raya Pendakwa Raya Muna Mohamed Jaafar berkata terpulang kepada budi bicara mahkamah menjatuhkan hukuman terhadap semua tertuduh berdasarkan fakta kes dalam kejadian tersebut.
Bagaimanapun Menurut Muna, mitigasi dan rayuan yang dikemukakan tertuduh-tertuduh adalah bersifat peribadi semata-mata. – KOSMO! ONLINE


KKM teliti kajian dekriminalisasi bunuh diri oleh AGC
Oleh MOHD. HUSNI MOHD. NOOR

28 September 2022, 3:40 pm
PUTRAJAYA – Kementerian Kesihatan (KKM) akan menyemak semula kertas cadangan dekriminalisasi bunuh diri sebelum dibentangkan kepada Jemaah Menteri.
Menterinya, Khairy Jamaluddin Abu Bakar berkata, semakan semula itu dibuat bagi mengambil kira kajian yang dilakukan Jabatan Peguam Negara (AGC) berhubung cadangan berkenaan.
Beliau berkata, pihaknya baru sahaja menerima hasil kajian penuh berhubung cadangan dekriminalisasi bunuh diri itu daripada AGC.
“Hasil kajian itu akan dibincangkan terlebih dahulu menerusi sesi libat urus bersama Kementerian Dalam Negeri (KDN) dan Polis Diraja Malaysia (PDRM).
“Pada waktu saya bawa cadangan itu sebelum ini, KDN tidak berapa setuju.Kali ini, kita tengoklah sama ada mereka boleh dipengaruhi untuk menyokong usaha kita ini,” katanya pada sidang akhbar selepas menyempurnakan Majlis Agihan Dana Kesihatan Mental Kepada Badan Bukan Kerajaan di sini, hari ini.
Katanya, Jemaah Menteri juga akan memutuskan sama ada cadangan itu akan dibawa pada sesi Parlimen akan datang atau tidak.- KOSMO! ONLINE


Jet pejuang iring pesawat SIA, lelaki diberkas buat ancaman bom palsu
Oleh KOSMO!

28 September 2022, 3:52 pm
SINGAPURA – Seorang lelaki berusia 37 tahun ditahan kerana didakwa membuat ancaman bom palsu di dalam sebuah pesawat milik syarikat penerbangan Singapore Airlines (SIA) yang berlepas dari kota raya San Francisco dan mendarat di Singapura awal pagi tadi, lapor akhbar The Straits Times.
Menurut akhbar itu, lelaki yang ditahan adalah warga asing.
Penerbangan SQ33 yang meninggalkan San Francisco pukul 10.26 malam (waktu tempatan) Isnin lalu bersama 209 penumpang dan 17 kru, diiringi oleh dua jet pejuang Tentera Udara Republik Singapura (RSAF) sebelum mendarat di Lapangan Terbang Changi pukul 5.50 pagi (waktu tempatan) hari ini, demikian menurut RSAF dan polis.
Polis dimaklumkan mengenai ancaman bom itu kira-kira pukul 2.40 pagi (waktu tempatan) tadi.
Pesawat itu berhenti di kawasan terpencil lapangan terbang untuk pemeriksaan keselamatan, demikian menurut jurucakap Singapore Airlines.
“Unit Pertahanan Kimia, Biologi, Radiologi dan Letupan Tentera Singapura serta Polis Lapangan Terbang berada di lokasi tersebut untuk mengesahkan dakwaan.

“Ancaman itu kemudian disahkan sebagai palsu, manakala suspek telah ditangkap,” kata Kementerian Pertahanan dalam satu kenyataan di Facebook.
Selepas pemeriksaan keselamatan selesai, pesawat itu dibawa ke Terminal 3 Lapangan Terbang Changi.
“Siasatan awal menunjukkan bahawa seorang penumpang lelaki berusia 37 tahun telah mendakwa bahawa ada sebutir bom di dalam beg tangan dan menyerang anak kapal.
“Dia ditangkap oleh kru kabin dan kemudian ditahan polis di bawah Peraturan 8(1) Peraturan-Peraturan Pertubuhan Bangsa-Bangsa Bersatu (Langkah-Langkah Anti-Keganasan) kerana disyaki mengambil dadah. Siasatan polis sedang dijalankan,” kata polis.
Di bawah Peraturan 8(1) Peraturan-Peraturan PBB (Langkah-Langkah Anti-Keganasan), adalah menjadi kesalahan bagi seseorang untuk membuat dakwaan palsu mengenai tindakan pengganas sama ada telah, sedang atau akan dijalankan.
Mereka yang didapati bersalah boleh didenda tidak melebihi AS$500,000 (RM2.3 juta) atau penjara selama tempoh tidak melebihi 10 tahun, atau kedua-duanya sekali. – Agensi


Kereta ‘level’ M40, tapi tak mampu bayar tol
Oleh KOSMO!

28 September 2022, 3:40 pm
PETALING JAYA – Pemandu kereta jenis Proton X50 antara yang ditahan pihak Projek Lintasan Kota Holdings Sdn. Bhd. (Prolintas) selepas didapati culas membayar tunggakan bayaran tol berjumlah RM57.50.
Menerusi ciapan di Twitter Prolintas selaku pengendali Lebuh Raya Bertingkat Ampang-Kuala Lumpur (AKLEH), lelaki tersebut ditahan pihaknya di Plaza Tol Dato’ Keramat malam tadi.
“Usaha mengesan penceroboh tol dijalankan secara kerap, beberapa kenderaan berjaya ditahan di plaza tol AKLEH.
“Salah sebuah kenderaan yang ditahan ialah Proton X50 dengan tunggakan bayaran tol RM57.50. Amaun kerugian telah dikembalikan pada masa dan di lokasi sama,” katanya hari ini.
Dalam pada itu, Prolintas giat menjalankan operasi mengesan penceroboh tol melalui pasukan operasi lebuh raya bagi menahan pengguna tidak bertanggungjawab supaya melangsaikan tunggakan bayaran tol.
Menjengah di ruangan komen, orang ramai menyindir lelaki tersebut kerana mampu membeli kenderaan baharu, tetapi tidak membayar tol.

“Kereta baharu boleh beli, tapi tak mampu nak bayar tol,” kata seorang pengguna.
“Kalau tol pun ‘sengkek’ nak bayar, baik kau pakai Perodua Axia. Tak payah nak pakai kereta besar,” sindir seorang lagi pengguna. – KOSMO! ONLINE


Lelaki terjun pangsapuri lepas tikam teman wanita
Oleh KOSMO!

29 September 2022, 9:20 pm
GEORGE TOWN – Penduduk Pangsapuri Taman Kilangin, Sungai Pinang di sini kecoh dengan kejadian melibatkan satu pasangan lelaki dan wanita yang mayat mereka ditemui di lokasi berasingan di kediaman berkenaan petang tadi.
Mayat lelaki dipercayai berusia 20-an ditemui di pekarangan bawah kediaman itu dalam keadaan tercucuk besi tempat parkir pada bahagian depan badan.
Bagaimanapun, mayat wanita yang juga warga asing ditemui di kawasan koridor kediaman di aras lapan dalam keadaan tertiarap dan berlumuran darah.
Difahamkan, lelaki terbabit nekad terjun dari tingkat lapan pangsapuri berkenaan selepas dipercayai bertindak nekad menikam wanita dipercayai kekasihnya sehingga maut.
Siasatan lanjut berhubung motif kejadian masih dijalankan dan ketika ini, pasukan forensik Ibu Pejabat Polis Kontinjen (IPK) Pulau Pinang masih berada di lokasi.  – KOSMO! ONLINE


3,972 penagih, tokan termasuk enam penjawat awam diberkas
Oleh HARRITH HISHAM

29 September 2022, 9:11 pm
KUALA LUMPUR – Seramai 3,972 orang penagih dan tokan ditahan termasuk enam penjawat awam atas pelbagi kesalahan dadah menerusi Op Tapis Khas Siri 6 yang dijalankan pada 26 hingga 28 September lalu.
Operasi yang dilakukan di seluruh negara itu melibatkan seramai 1,864 anggota daripada Jabatan Siasatan Jenayah Narkotik (JSJN) Bukit Aman dan JSJN semua kontinjen.
Setiausaha Polis Malaysia, Datuk Noorsiah Mohd. Saaduddin berkata, kesemua yang ditahan adalah berusia antara 14 hingga 70 tahun.
Menurutnya, daripada jumlah itu, sebanyak 501 tokan dadah berjaya ditangkap terdiri daripada 12 warga asing, manakala selebihnya merupakan warga tempatan.
“Bagi penagih, seramai 1,856 orang ditahan meliputi 54 warga asing, dua penjawat awam dan seorang pelajar.
“Untuk lain-lain kesalahan, seramai 1,410 orang terdiri daripada 74 warga asing dan empat penjawat awam selain 205 orang dikehendaki turut ditahan atas pelbagai kesalahan berkaitan dadah,” katanya dalam kenyataan hari ini.

Susulan itu, polis merampas sebanyak 81.12 kilogram dan 1,433 liter pelbagai jenis dadah serta senjata api dianggarkan bernilai RM294,029.
“Pihak JSJN turut menyita pelbagai aset antaranya wang tunai, barang kemas dan kenderaan menjadikan nilai keseluruhan rampasan berjumlah RM1,186,710,97,” ujarnya.
Justeru, katanya, Op Tapis Khas Siri 1 sehingga Siri 6 telah berjaya menangkap seramai 24,533 orang atas pelbagai kesalahan dadah. – KOSMO! ONLINE


Hampir separuh spesies burung di dunia pupus
Oleh KOSMO!

29 September 2022, 9:30 pm
LONDON – Satu laporan terbaharu mendapati bahawa beberapa spesies burung di dunia hampir pupus, manakala tindakan manusia dipersalahkan bagi kemusnahan ekologi tersebut, lapor laman berita Wion News semalam.
Laporan bertajuk State of The World’s Birds itu diterbitkan pada setiap empat tahun oleh agensi antarabangsa bukan kerajaan, BirdLife International.
Menurut laporan tersebut, 49 peratus daripada spesies burung di dunia semakin berkurangan manakala satu daripada lapan spesies diancam oleh kepupusan. Selain itu, sekurang-kurangnya 187 spesies burung disahkan atau disyaki pupus sejak tahun 1500.
“Satu daripada lapan burung diancam kepupusan dan status burung di dunia terus merosot. Pelbagai spesies burung bergerak lebih pantas ke arah kepupusan,” jelas laporan itu yang diterbit pada minggu ini.
Laporan itu merujuk kajian dengan berpandukan data daripada Kesatuan Antarabangsa untuk Pemuliharaan Alam (IUCN).
Di Amerika Utara, laporan BirdLife International mendedahkan bahawa kini hanya terdapat 2.9 bilion ekor burung di rantau itu. Jumlah itu lebih sedikit berbanding tahun 1970 dengan anggaran penurunan spesies sebanyak 29 peratus.

Kesatuan Eropah (EU) pula mengalami penurunan spesies sekitar 600 juta burung, pengurangan sebanyak 18 peratus sejak 1980.
Pakar ekologi menyatakan bahawa kemajuan pertanian memberi tekanan kepada 73 peratus spesies burung di dunia manakala aktiviti pembalakan, pengembangan spesies, eksploitasi sumber semula jadi dan kerosakan iklim adalah ancaman utama lain.
Dalam laporan pada 2018, BirdLife International mendapati sekitar 40 peratus spesies burung di seluruh dunia mengalami penurunan.
“Burung berguna untuk memberitahu kita tentang keadaan Bumi. Apa yang difahami ialah alam semula jadi berada dalam keadaan buruk, banyak spesies semakin berkurangan,” kata ketua saintis di BirdLife International, Dr. Stuart Butchart. -Agensi


Ejen kosmetik diculik berjaya dibawa pulang ke Malaysia
Oleh HARRITH HISHAM

29 September 2022, 11:47 pm
PETALING JAYA – Ejen kosmetik wanita yang diculik sekumpulan lelaki dari kediamannya di Tumpat, Kelantan pada 13 September lalu berjaya dibawa pulang ke Malaysia, hari ini.
Ketua Polis Negara, Tan Sri Acryl Sani Abdullah Sani berkata, mangsa, Rosnazirah Mohd Naim, 36, berjaya diselamatkan dengan hasil bantuan pihak berkuasa Thailand.
Menurutnya, lokasi keberadaaan mangsa di negara itu dapat dikesan melalui kerjasama erat Polis Diraja Malaysia (PDRM) dan Polis Diraja Thailand.
“Mangsa kemudiannya berjaya ditemui dan diselamatkan sebelum dibawa pulang ke tanah air hari ini.
“Dalam kes ini, seramai tujuh lelaki tempatan telah ditahan di sekitar Kelantan, Selangor dan Kuala Lumpur,” katanya dalam satu kenyataan hari ini.
Susulan itu, polis turut merampas sebuah kenderaan dipercayai digunakan suspek untuk melarikan mangsa.

Ujarnya lagi, kes disiasat di bawah Seksyen 3(1) Akta Culik 1961. – KOSMO! ONLINE


Jari tersepit dalam mesin tebu
Oleh AZMI NORDIN

29 September 2022, 9:01 pm
KUCHING – Jari seorang lelaki tersangkut pada mesin pemerah tebu yang sedang berfungsi dalam kejadian berhampiran Taman Kopodim, di sini hari ini.
Pusat Gerakan Operasi (PGO) Bomba Sarawak berkata, panggilan kecemasan diterima pada pukul 5.06 petang menyatakan insiden tangan mangsa tersepit pada mesin pemerah tebu.
Jelasnya, selepas menerima panggilan, Balai Bomba Penyelamat Petra Jaya bergegas ke lokasi kejadian dengan kekuatan seramai 10 anggota.
“Sampai di lokasi kejadian, mangsa, Farhanuddin Foji, 25 telah cedera di bahagian jari tangan sebelah kiri telah tersepit di mesin memerah tebu.
“Bomba bertindak mengeluarkan jari mangsa dengan peralatan khas,” katanya dalam satu kenyataan hari ini.
Mangsa seterusnya dihantar oleh pasukan ambulan Persatuan Bulan Sabit Merah (PBSM) ke Hospital Umum Sarawak untuk menerima rawatan. – KOSMO! ONLINE


[KEMASKINI] Lelaki tikam kekasih sebelum maut terjun tingkat 8 apartmen
Oleh SAFINA RAMLI

29 September 2022, 10:06 pm
GEORGE TOWN – Polis mengesahkan kematian wanita warga Myanmar yang mayatnya ditemui dalam keadaan berlumuran darah di balkoni aras lapan Apartmen Taman Kilangin, Sungai Pinang di sini dengan kesan tikaman pada perut.
Dalam kejadian kira-kira pukul 8 malam itu, mayat lelaki yang juga kekasih mangsa berusia 30-an ditemui di kawasan parkir tingkat bawah kediaman berkenaan.
Timbalan Ketua Polis Daerah Timur Laut, Superintendan V.Saravanan berkata, pihak polis bergegas ke lokasi kejadian dan telah menemui dua mayat warga asing tersebut.
“Saksi kejadian yang merupakan rakan kepada mangsa memberitahu dia dan mangsa baharu sahaja pulang dari tempat kerja iaitu di sebuah kilang emas di sini.
“Semasa sampai di tingkat lapan iaitu di kediaman mereka, secara tiba-tiba suspek datang lalu memeluk teman wanitanya,” katanya ketika dihubungi di sini hari ini.
Menurutnya, lelaki itu kemudiannya menutup mulut teman wanitanya dan terus menikam mangsa pada bahagian perut beberapa kali dengan menggunakan pisau.

“Saksi ini memberitahu dia cuba menyelamatkan mangsa namun dia ditolak oleh suspek.
”Lelaki ini dipercayai tinggal tidak jauh daripada kawasan perumahan teman wanitanya, dia kemudiannya terjun daripada tingkat lapan dan ditemukan maut di kawasan parkir apartmen ini,” ujarnya.
Beritahunya lagi, pasangan kekasih itu tidak tinggal bersama dan pihak polis kini sedang menjalankan siasatan lanjut bagi mengetahui punca sebenar kejadian berlaku.
“Mayat kedua-dua warga asing itu dihantar ke Hospital Pulau Pinang untuk proses bedah siasat,” tambahnya. -KOSMO! ONLINE


Ribut petir di Pantai Timur, Sabah dan Sarawak malam ini
Oleh HARRITH HISHAM

29 September 2022, 9:59 pm
PETALING JAYA – Ribut petir dan hujan lebat dijangka melanda kawasan Pantai Timur serta Sabah dan Sarawak malam ini.
Jabatan Meteorologi (MetMalaysia) dalam kenyataan berkata, keadaan cuaca buruk itu dijangka berlarutan sehingga pukul 1 pagi.
“Terengganu melibatkan Besut, Setiu, Kuala Nerus, Hulu Terengganu, Kuala Terengganu, Marang dan Dungun.
“Bagi Kelantan, hujan dilaporkan tertumpu di kawasan Gua Musang, manakala di Pahang membabitkan Jerantut,” katanya hari ini.
Selain itu, Sarawak pula meliputi Sibu (Selangau), Mukah (Mukah), Kapit (Kapit dan Belaga), Bintulu, Miri dan Limbang.
“Turut terlibat iaitu Pedalaman, Pantai Barat (Papar, Putatan, Penampang, Kota Kinabalu, Tuaran dan Ranau) dan Sandakan (Tongod) serta Labuan di Sabah.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Barangan jajaan 3 penjaja warga asing disita MPS
Oleh MOHD RASDAN AHMAD

29 September 2022, 9:06 pm
PETALING JAYA- Sebanyak 35 bakul pelbagai jenis sayur-sayuran dan lima bakul buah-buahan disita dalam satu operasi membanteras kegiatan penjaja tanpa kebenaran oleh warga asing semalam.
Operasi yang dijalankan oleh Majlis Perbandaran Selayang (MPS) itu berjaya menahan tiga penjaja warga asing yang dilakukan di sekitar Pasar Borong Selayang.
Unit Perhubungan Awam Jabatan Korporat MPS dalam satu kenyataan hari ini berkata, kesemua tiga penjaja haram warga asing yang dikenakan tindakan didapati menjalankan perniagaan di kaki lima sekitar Pasar Borong Selayang.
“Kegiatan menjaja di kaki lima pasar tersebut telah menimbulkan isu kacau ganggu, kebersihan dan juga kesesakan jalan raya di kawasan tersebut.
“Tindakan diambil dibawah Seksyen 46(1)d, Akta Jalan, Parit dan Bangunan 1974 atas kesalahan meletak dan menyebabkan halangan barang-barang perniagaan di tempat awam dan UUK 3, menjalankan perniagaan tanpa lesen,” jelasnya.
Tambah kenyataan itu lagi, pihak MPS memandang serius isu tersebut dan akan terus membuat pemantauan dan menjalankan operasi bersepadu dari semasa ke semasa.

“Semua peniaga dan penjaja diingatkan untuk menjalankan aktiviti masing-masing dengan permit dan lesen yang sah dari MPS selain memastikan aspek kebersihan kawasan sekitar dijaga dan tidak menimbulkan kacau ganggu kepada orang awam,” tambahnya. – KOSMO! ONLINE.


Adira timang anak keempat
Oleh MOHAMMAD SHAHEMY AZMI

29 September 2022, 11:27 pm
PETALING JAYA – Penyanyi Adira Suhaimi mengumumkan selamat melahirkan anak keempat iaitu bayi lelaki seberat 3.5 kilogram secara pembedahan kira-kira pukul 1 tengahari, hari ini.
Adira atau nama lengkapnya Siti Adira Suhaimi, 31, memberitahu sangat bersyukur atas kelahiran cahaya mata keempatnya itu dan kini berada dalam keadaan baik dan sihat.
“Alhamdulillah saya lahirkan seorang bayi lelaki secara pembedahan. Semuanya berjalan dengan lancar.
“Saya dan juga bayi turut berada dalam keadaan baik. Saya sebenarnya masih lagi mamai kesan ubat bius pembedahan siang tadi,” katanya kepada Kosmo! Online hari ini.
Menerusi hantaran yang dimuat naik dalam Instagram, dia turut berkongsi bahagian bibir bayinya yang comel itu.
Pada masa sama, bekas peserta program Akademi Fantasia itu gembira apabila ditemani ibunya yang datang dari Sabah ke Kuala Lumpur untuk menjaganya sepanjang tempoh berpantang nanti.

“Mujur ibu saya juga ada di sini (Kuala Lumpur) untuk membantu saya ketika berpantang nanti.
“Terima kasih atas doa kalian semua. Sekarang saya mahu fokus berpantang sahaja,” katanya.
Seperti yang pernah dimaklumkan sebelum ini, pelantun lagu Pujaan Hati itu memberitahu telah bersedia untuk ‘tutup kilang’ selepas melahirkan cahaya mata keempat.
Kata Adira, dia mengakui sudah penat untuk bersalin dan hamil lagi selepas dikurniakan empat orang cahaya mata.
“Saya tak mahu hamil lagi, cukuplah empat anak. Suami pun tak kisah dengan keputusan saya,” jelasnya.
Kehadiran cahaya mata keempat dalam hidup Adira juga menjadi bukti bahawa mahligai yang dibina bersama suami tercinta, Datuk Seri Adnan Abu atau Datuk Red itu masih lagi bahagia.
Untuk info, Adira selamat bernikah dengan suaminya yang juga merupakan seorang ahli perniagaan pada 3 Disember 2015 di Songkhla, Thailand.
Hasil perkongsian hidup, Adira dan suami dikurniakan tiga cahaya mata, Anggrek, 5, Asan, 4, dan Anggun, 3. – KOSMO! ONLINE


Pengantin perempuan dirasuk ketika bersanding
Oleh KOSMO!

29 September 2022, 10:30 pm
JAKARTA – Sebuah klip video tular di media sosial Indonesia memaparkan situasi seorang pengantin perempuan dirasuk ketika sedang bersanding di atas pentas, lapor laman berita Suara.com.
Video itu dimuat naik dalam akaun Instagram @fakta.indo.
Rakaman menunjukkan sepasang pengantin baharu berada di atas pentas untuk bersalam dengan tetamu.
Pengantin perempuan secara tiba-tiba menari dalam gaya pelik sehingga terpaksa dipegang oleh suaminya dan seorang lelaki lain.
Wajah wanita berkenaan kelihatan tegang dan tangannya kaku walaupun badannya sedang menari.
Dia seketika dilihat senyum lebar sebelum wajahnya kembali serius.

Beberapa tetamu kemudian menaiki pentas itu untuk membawanya turun sementara pengantin lelaki kekal untuk menyambut tetamu.
Video itu mendapat perhatian netizen di ruangan komen.
“Kasihan suaminya menanggung malu,” komen seorang netizen. – Agensi


Warga emas maut terhempap parang sendiri
Oleh DIYANATUL ATIQAH ZAKARYA

29 September 2022, 7:51 pm
MELAKA – Hasrat seorang warga emas untuk menebang pokok nangka di hadapan rumahnya bertukar tragedi selepas dia maut dihempap dahan dan terkena parang digunakannya di Kampung Paya Rumput, petang tadi.
Dalam kejadian kira-kira pukul 11 pagi itu mangsa, Yap Ah Keo, 64, dikatakan rebah dan meninggal dunia selepas berjalan lima langkah untuk masuk ke rumahnya.
Ketua Polis Daerah Melaka Tengah, Asisten Komisioner Christopher Patit berkata, pihaknya menerima laporan berhubung insiden pada pukul 11.15 petang daripada anak lelaki mangsa.
“Setiba di lokasi, pihak polis mendapati seorang lelaki warga emas telah terbaring di hadapan rumah dalam keadaan berlumuran darah.
“Soal siasat ke atas isteri mangsa berusia 66 tahun memaklumkan, semasa suaminya menebang pokok tiba-tiba dahan pokok tersebut menghempap si mati dan warga emas itu terjatuh lalu terkena parang digunakan,” katanya kepada pemberita hari ini.
Mengulas lanjut beliau berkata, ketinggian pokok itu kira-kira 2.1 meter dan si mati telah menggunakan tangga untuk memanjat bagi memotong dahan pokok.

“Selepas terjatuh si mati masih boleh bangun dan menyedari rusuk sebelah kanannya berdarah akibat terkena parang yang sepanjang 18 sentimeter.
“Dia terus memanggil isterinya dan pergi ke paip air di hadapan rumah untuk cuci luka. Selepas itu si mati berjalan hendak masuk rumah, bagaimanapun selepas lima langkah dia tiba-tiba rebah dan disahkan meninggal dunia,” katanya.
Katanya, setakat ini kes diklasifikasikan sebagai mati mengejut, namun pihaknya telah mengeluarkan Pol 61 bagi mengetahui sebab-sebab kematian. – KOSMO! ONLINE


Siasatan kes salah guna dana MITRA selesai
Oleh NOOR HASLIZA NUSI

29 September 2022, 8:11 pm
GEORGE TOWN – Suruhanjaya Pencegahan Rasuah Malaysia (SPRM) telahpun selesai menjalankan siasatan berhubung kes salah guna dana Transformasi Masyarakat India Malaysia (MITRA).
Ketua Pesuruhjayanya, Tan Sri Azam Baki berkata, daripada 33 kertas siasatan dibuka sebanyak lapan individu telah dituduh di mahkamah.
Menurutnya, seramai enam orang lagi dijangka akan dituduh nanti.
“Amaun terlibat dalam setiap program yang saya sebut adalah RM900,000 sehingga RM5 juta. MO (modus operandi) saya ingat semua dah tahu bagaimana berlaku.
“Mereka yang dituduh terdiri daripada pengarah syarikat, pengerusi pertubuhan, pegawai pentadbiran syarikat dan setiausaha pertubuhan.
“Kes ini saya telah namakan selesai pada peringkat siasatan dan kementerian berkenaan (Kementerian Perpaduan Negara) telah setuju dengan cadangan SPRM dalam penambahbaikan kerana ini satu peruntukan di bawah undang-undang di bawah Seksyen 7 yang perlu dipatuhi,” ujarnya.

Beliau berkata demikian dalam sesi dialog bersama media dalam program Cakna Rasuah: SPRM Bersama Media Zon Utara, di sini hari ini.
Untuk rekod, operasi Mitra 1.0 dan 2.0 digerakkan hasil siasatan SPRM yang mengenal pasti 337 syarikat, persatuan dan pertubuhan bukan kerajaan (NGO) menerima geran peruntukan sejak tahun 2019 hingga 2021 yang membabitkan peruntukan berjumlah hampir RM203 juta.
Dalam perkembangan lain, Azam memberitahu, setakat ini seramai sembilan individu termasuk kakitangan Majlis Bandaraya Shah Alam (MBSA) ditahan bagi membantu siasatan kes pemberian projek kerajaan Selangor kepada kartel-kartel tertentu.
“Dalam kalangan sembilan orang terlibat, saya boleh namakan satu lagi bentuk kartel yang cuba kita bongkarkan. Dalam tangkapan terbaru melibatkan seorang pegawai kanan kerajaan dari MBSA berkenaan.
“Salah satunya kita syaki berlaku adalah pegawai itu terima satu bentuk ‘benefit’ atau benda berharga berbentuk ‘lanscaping’ bernilai berpuluh ribu ringgit.
“Jadi, sekarang ini kita melihat kepada bagaimana perbuatan rasuah berlaku di kalangan mereka ini dan kedua, bagaimana sebuah syarikat dikatakan mengawal lebih kurang 30 syarikat untuk mendapatkan projek-projek tertentu dari jabatan berkenaan,” tambahnya.
Sebelum ini, dilaporkan seramai enam kakitangan MBSA telah direman termasuk dua daripadanya adalah jurutera. Selain itu, turut ditahan adalah seorang kontraktor. -KOSMO! ONLINE


Warga emas maut terjun Monorail Jalan Imbi
Oleh HARRITH HISHAM

29 September 2022, 8:54 pm
KUALA LUMPUR – Seorang lelaki warga emas maut selepas terjun dari Stesen Monorail Imbi dan terjatuh di atas sebuah lori dalam kejadian di Jalan Imbi, Bukit Bintang di sini, hari ini.
Ketua Polis Daerah Dang Wangi Asisten Komisioner Noor Delhan Yahaya berkata, pihaknya menerima panggilan daripada orang awam sekitar pukul 1.07 tengah hari berhubung kejadian tersebut.
Menurut Noor Delhan, maklumat awal diperoleh daripada dua saksi awam di tempat kejadian mendakwa melihat mangsa berdiri di luar penghadang tingkat 3, stesen monorail berkenaan.
“Kemudian, mangsa dipercayai bertindak terjun ke bawah dan telah terjatuh ke sebuah lori yang sedang melalui Jalan Imbi.
“Mangsa disahkan meninggal dunia di lokasi kejadian oleh pegawai perubatan Hospital Kuala Lumpur (HKL) dan telah dihantar ke bahagian forensik bagi tujuan bedah siasat,” katanya dalam kenyataan hari ini.
Ujarnya lagi, kes diklasifikasi sebagai laporan mati mengejut (LLM).

Terdahulu, KLCC DBKL dalam hantaran di Facebook hari ini, memaklumkan terdapat penutupan lorong kiri di Jalan Imbi berikutan kes maut di lokasi. – KOSMO! ONLINE


Dasar ATM akan datang bantu kukuhkan ekonomi negara – Hishammuddin
Oleh AZMI NORDIN

29 September 2022, 8:28 pm
KUALA LUMPUR – Angkatan Tentera Malaysia (ATM) bakal melancarkan dasar industri pertahanan dalam masa terdekat bagi memastikan sektor pertahanan turut menyumbang kepada ekonomi negara.
Menteri Kanan Pertahanan, Datuk Seri Hishammuddin Tun Hussein berkata, pelbagai hujah diterima mengatakan Kementerian Pertahanan (Mindef) tidak membawa pulangan kepada ekonomi negara.
“Jumlah peruntukkan Mindef perlukan adalah besar, namun tidak membantu tingkatkan prestasi ekonomi negara.
“Sebab itu saya putuskan bahawa tidak lama lagi kita akan lancarkan Dasar Industri Pertahanan Negara,” katanya pada sidang media selepas Mesyuarat Majlis Veteran Kebangsaan (MVK) di Wisma Mindef di sini hari ini.
Tambah Hishammuddin, dasar itu yang akan beri tumpuan merancakkan sektor perindustrian pertahanan negara.
“Kita akan buktikan pulangan kepada negara bukan sahaja dari segi keselamatan dan pertahanan tapi bantu perkukuh ekonomi negara,” katanya.

Hishammuddin turut berharap dalam bajet 2023, Kementerian Kewangan memahami isu keselamatan dan pertahanan merupakan satu perkara yang tidak boleh dinilai dengan wang ringgit.
“Bagi peringkat Kementerian Pertahanan kita perlu kreatif bagaimana cara untuk mencadangkannya.
“Cadangan-cadangan kepada Kementerian Kewangan dan telah ada dibuat, beberapa dibuat urus untuk bajet kali ini dan saya harap bahawa ianya dapat diterima dengan baik,” ujarnya. -KOSMO! ONLINE.


Lelaki bebas hukuman gantung
Oleh KHAIRUL MOHD. ALI

29 September 2022, 7:58 pm
JOHOR BAHRU – Seorang lelaki berusia 55 tahun terlepas daripada hukuman gantung sampai mati selepas Mahkamah Tinggi Muar hari ini melepas dan membebaskannya daripada pertuduhan dadah sejak lima tahun lalu.
Tertuduh, Lim Hwah Leong didakwa mengedar 178.36 gram methamphetamine; 76.58 gram heroin; 6.79 gram Nimetazepam dan 0.45 gram Monoacetylmorphine.
Tertuduh ditahan pada 16 Julai 2017 kira-kira pukul 8.15 malam di sebuah premis di Lorong Haji Kaprawi, Jalan Kluang, Batu Pahat di mana dia didakwa terlibat dalam penjualan dadah berkenaan.
Dia didakwa mengikut Seksyen 12(3) Akta Dadah Berbahaya dan Seksyen 39B akta sama, yang membawa hukuman mati jika sabit kesalahan.
Ketika menyampaikan penghakiman, Hakim Datuk Halijah Abbas berkata, pihak pendakwaan telah gagal membuktikan kes prima facie terhadap tertuduh.
Beliau berkata, terdapat juga percanggahan dalam kalangan tiga saksi pendakwaan mengenai bagaimana dadah itu muncul di bilik di Lorong Haji Kaprawi, Jalan Kluang, Batu Pahat.

Tertuduh diwakili peguam, G. Subramaniam Nair; Nurfatin Amirah; Harpreet Kaur dan Dhanesh Subramaniam Nair.
Kes dikendalikan Timbalan Pendakwa Raya, Muhammad Azfar Mahmod. – KOSMO! ONLINE


Biden panggil ahli Kongres yang meninggal dunia semasa berucap
Oleh KOSMO!

29 September 2022, 8:30 pm
WASHINGTON – Presiden Amerika Syarikat, Joe Biden semalam memanggil seorang ahli Kongres yang telah meninggal dunia dalam kemalangan jalan raya pada awal Ogos lalu, lapor laman berita RT semalam.
Biden didakwa terlupa mengenai kenyataan takziah yang dikeluarkan oleh beliau sendiri kepada keluarga ahli Kongres wanita itu atau video penghormatan yang disiarkan sejurus sebelum majlis tersebut.
“Jackie, awak ada di sini? Di mana Jackie? Dia sepatutunya berada di sini,” katanya sambil memerhati tetamu yang menghadiri Persidangan White House mengenai Kelaparan, Pemakanan dan Kesihatan.
Biden didakwa mencari mendiang ahli Kongres parti Republikan dari Indiana, Jackie Walorski yang menjadi penaja bersama untuk membiayai persidangan itu.
Walorski bagaimanapun meninggal dunia dalam kemalangan kereta pada 3 Ogos lalu di lokasi berhampiran Elkhart, Indiana bersama dua kakitangannya.
White House sudah mengeluarkan kenyataan takziah yang turut disertakan ucapan daripada Biden dan Wanita Pertama, Jill selain menurunkan bendera separuh tiang untuk menandakan kematian Walorski.

Setiausaha akhbar White House, Karine Jean-Pierre memberitahu bahawa Walorski menjadi orang penting untuk Biden manakala tindakan Presiden berkenaan adalah ‘bukan luar biasa’.
Kematian Walorski mendapat simpati daripada kedua-dua parti di Capitol Hill.
Terdapat beberapa laporan media sebelum ini yang menyatakan bahawa simptom nyanyuk Biden semakin ketara.
Beliau kerap terlupa mengenai sesuatu atau merujuk sesuatu perkara secara salah. – Agensi


Mahkamah: Akaun AmBank Najib dikendali secara berhati-hati
Oleh NORLIZAH ABAS

29 September 2022, 8:21 pm
KUALA LUMPUR – Seorang pegawai AmBank memberitahu Mahkamah Tinggi di sini hari ini, akaun peribadi Datuk Seri Najib Tun Razak dikendalikan secara berhati-hati kerana beliau dikategorikan sebagai individu yang terdedah secara politik kepada umum.
Ketua Pasaran Modal Perbankan Persendirian AmBank, Yap Wai Keat, 57, berkata, akaun AmIslamic bekas Perdana Menteri disifatkan sebagai sensitif.
Saksi pendakwaan ke-38 berkata, oleh yang demikian AmBank perlu mengendalikan akaun tersebut secara berhati-hati kerana transaksi keluar masuk melibatkan jumlah yang besar.
Menjawab soalan peguam Wan Aizuddin Wan Mohammed pada sesi soal balas, beliau berkata, jika transaksi besar seperti itu diketahui oleh pasaran matawang, dikhuatiri akan memberi kesan kepada nilai ringgit.
Wai Keat memberi keterangan pada perbicaraan terhadap Najib, 69, yang menghadapi pertuduhan rasuah dan pengubahan wang haram melibatkan RM2.3 bilion dana 1Malaysia Development Berhad (1MDB).
Wan Aizuddin: “Katakan AS$10 juta dipindah masuk ke dalam negara untuk ditukar kepada ringgit dan penerima bukan Najib, adakah ia akan mengubah kedudukan pasaran?

Wai Keat: Ia tidak akan mengubah kedudukan pasaran kerana jumlah itu sedikit dibandingkan dengan AS$680 juta (transaksi wang masuk dalam akaun Najib).
Ujar beliau, sehubungan itu, pihak bank perlu lebih berhati-hati sehingga menyebabkan Pengurus Perhubungan Ambank, Joanna Yu mewujudkan kod nama AmPrivate Banking – MR bagi akaun Najib.
Saksi turut ditanya mengapa Joanna memberitahunya akaun itu milik Najib ketika menguruskannya.
Ujar Wai Keat, tindakan itu bagi membolehkan beliau merekodkannya dengan betul ke dalam sistem tanpa mengambil sebarang risiko.
Ujar beliau, transaksi kemasukan wang daripada pelbagai pihak ke dalam akaun Najib diketahui oleh Bank Negara Malaysia (BNM) dan tidak menimbulkan keraguan di pihak bank pusat itu.
Wai Keat turut berkata, beliau tidak dapat mengingati tujuan wang berjumlah RMRM60.6 juta dipindah masuk ke dalam akaun Najib pada 2011 oleh putera Arab Saudi, Putera Faisal Turki Bandar Al-Saud.
Kelmarin Wai Keat dalam pernyataan bertulisnya menyatakan, sejumlah RM2.23 bilion didepositkan ke dalam akaun peribadi Najib termasuk daripada dua syarikat yang dikaitkan dengan ahli perniagaan dalam buruan, Low Taek Jho atau Jho Low.
Menurut Wai Keat, sejumlah RM2.17 bilion diterima daripada Blackstone Asia Real Estate Partners dan Tanore Finance Corp. di antara 2012 dan 2013.
Dalam keterangannya semalam, saksi berkata, BNM mengetahui dua kemasukan wang RM60.6 juta daripada kerabat Diraja Arab Saudi ke dalam akaun peribadi Najib kerana transaksi itu tidak dipersoal oleh bank pusat tersebut.
Perbicaraan di hadapan Hakim Datuk Collin Lawrence Sequerah bersambung lagi Isnin ini.
Beliau memberi keterangan pada perbicaraan terhadap Najib, 69, atas empat pertuduhan menggunakan kedudukannya mendapatkan suapan berjumlah RM2.3 bilion daripada dana 1Malaysia Development Berhad (1MDB) dan 21 pertuduhan pengubahan wang haram membabitkan jumlah sama. – KOSMO! ONLINE


Pengadu beritahu Fairuz terima mesej, gambar lucah Ebit – Firdaus Wong
Oleh IVAN AMIRUL

29 September 2022, 8:05 pm
TENOM – Pendakwah, Firdaus Wong, hari ini memberitahu mahkamah pertubuhan bukan kerajaan (NGO) Multiracial Reverted Muslim (MRM) diasaskannya memainkan peranan memberi pertolongan daripada segi kaunseling, psikiatri, guaman, dan kewangan kepada golongan kanak-kanak perempuan, remaja perempuan serta wanita yang terlibat dalam kes-kes berkaitan seksual.
“Antara kes yang dibantu MRM termasuklah kes seorang pengadu wanita (identiti tidak boleh didedahkan) yang dikaitkan dengan perbicaraan ini.
“Pengadu memberitahu kepada sahabat saya, Akhi Fairuz bahawa dirinya menerima mesej-mesej serta gambar berunsur lucah daripada Ebit Lew,” katanya ketika prosiding perbicaraan di sini hari ini.
Firdaus berkata demikian bagi menjawab soalan Timbalan Pendakwa Raya, Nor Azizah Mohamad yang bertanya mengenai kes berkaitan seksual wanita yang pernah ditangani oleh Sayap Wanita MRM.
Firdaus Wong atau nama sebenarnya Firdaus Wong Wai Hung, 39, menjadi saksi pendakwaan ketiga bagi perbicaraaan kes gangguan seksual mengaitkan pendakwah terkenal, Ebit Lew di Mahkamah Majistret Tenom
Beliau dipanggil bagi membuat keterangan pada sesi perbicaraan sebelah petang yang dilakukan di hadapan Majistret Nur Asyraf Zolhani.

Perbicaraan hari ketiga ditangguhkan pada pukul 4.30 petang tadi dan disambung semula esok.
Sementara itu, saksi pendakwaan kedua, Asisten Superintendan, Salwani Mohd Hadzir,40, memaklumkan mahkamah dia hanya mendapat arahan bagi merampas telefon bimbit milik Mohd Fairuz Abu berkaitan tiga laporan polis yang sedang disiasat.
Katanya, rampasan telefon bimbit milik saksi dibuat susulan tiga laporan polis yang sedang disiasat namun dia tidak pasti sama ada saksi pendakwaan pertama turut disiasat bagi ketiga-tiga laporan polis tersebut namun sedia maklum rampasan itu dibuat berkaitan dengan Ebit Lew. – KOSMO! ONLINE


Larangan tangkap loma untuk elak kepupusan
Oleh LIYANA RAMLI

29 September 2022, 8:40 pm
BATU GAJAH – Tindakan Jabatan Perikanan negeri melaksanakan larangan menangkap ikan loma di Sungai Rui di Gerik adalah bertujuan memulihara spesies ikan itu daripada pupus.
Pengerusi Jawatankuasa Perladangan, Pertanian dan Industri Makanan negeri, Razman Zakaria berkata, ini berikutan spesies ikan itu semakin berkurangan di sungai tersebut.
Menurutnya, larangan menangkap ikan itu dibuat dalam tempoh dua minggu baru-baru ini juga bertujuan untuk mendidik masyarakat supaya tidak menangkap itu tersebut pada tempoh yang ditetapkan.
“Larangan itu dilaksanakan di bawah satu seksyen di bawah Jabatan Perikanan negeri untuk pemuliharaan sumber di Sungai Rui di Gerak. Ini penting untuk menjaga sumber perikanannya agar tidak pupus.
“Sebagaimana yang kita tahu macam di negara barat, ada musim ikan salmon. Apabila ikan ini nak bertelur, ikan-ikan ini akan mudik dan jinak, negara barat sudah mendidik masyarakatnya, jadi mereka tidak tangkap ikan pada waktu itu,” katanya pada sidang akhbar di sini hari ini.
Razman berkata, untuk ikan loma, spesies ikan itu mudik untuk melepaskan telur pada setiap Ogos, September dan Oktober di Sungai Rui.

Katanya, keadaan itu menarik minat orang ramai untuk menangkap ikan itu sehingga dibuat pesta menyauk loma.
“Apabila dibuat pesta menangkap ikan loma, kita bimbang ia akan mengalami kepupusan. Jadi mengikut peraturan Jabatan Perikanan negeri, kita buat penutupan atau larangan menangkap ikan ini selama dua minggu pada September supaya ada ikan yang boleh bertelur selain menjaga kelestarian ikan ini.
“Seperti kita tengok di Sungai Perak sendiri banyak sumbernya sudah mengalami kepupusan. Sebagai contoh, ikan temoleh, sebab itu menjadi tenggungjawab Jabatan Perikanan memulihara ikan-ikan ini, apatah lagi masa ini tiada kesedaran dalam kalangan masyarakat kita dalam perkara ini,” katanya. – KOSMO! ONLINE


Gangguan seksual: Pensyarah UiTM ditamatkan perkhidmatan
Oleh MOHD YUNUS YAKKUB

29 September 2022, 8:47 pm
SHAH ALAM – Seorang pensyarah Universiti Teknologi Mara (UiTM) yang didakwa melakukan gangguan seksual terhadap bekas penuntutnya sebelum ini telah ditamatkan perkhidmatannya berkuat kuasa serta-merta.
UiTM dalam kenyataannya memaklumkan penamatan perkhidmatan itu setelah prosedur soal siasat dan siasatan dalaman selesai, serta dimesyuaratkan di Jawatakuasa Tatatertib Peringkat Tertinggi UiTM.
Katanya, UiTM mengambil serius mengenai dakwaan gangguan seksual itu dan telah melakukan siasatan mengikut garis panduan serta proses perundangan yang termaktub dalam Akta Badan-Badan Berkanun (Tatatertib dan Surcaj) 2000 [Akta 605].
“Tindakan tatatertib boleh diambil ke atas staf yang melanggar peraturan, tatakelakuan serta larangan-larangan yang terdapat dalam Akta 605 dan Peraturan UiTM.
“Unit Integriti UiTM telah menjalankan siasatan yang teliti bermula pada tahun lalu terhadap segala bahan bukti yang telah dikumpulkan sebelum sebarang kesalahan dapat dibuktikan dan jenis hukuman dapat ditentukan,” katanya.
Dalam pada itu, Naib Canselor UiTM, Prof. Datuk. Ts. Dr Roziah Mohd. Janor menjelaskan warga universiti sentiasa diberi peringatan secara berkala perihal Akta 605 ini.

Tegas beliau, sekiranya ingkar perintah atau berkelakuan dengan apa-apa cara yang boleh ditafsirkan dengan munasabah sebagai ingkar perintah, pihak Universiti tidak akan berkompromi dan akan mengambil tindakan keras sekiranya disabit kesalahan.
Kosmo! pada 18 Jun tahun lalu melaporkan UiTM telah mengarahkan jawatankuasa siasatan dalaman meneliti dan menjalankan siasatan terperinci berhubung dakwaan gangguan seksual dilakukan seorang tenaga pengajarnya kepada beberapa pelajar.
Malah sebuah portal hari ini turut melaporkan bekas siswazah itu kecewa belum ada tindakan undang-undang diambil terhadap pensyarah yang didakwa melakukan gangguan seksual terhadapnya.
Pensyarah tersebut juga didakwa menghantar notis mahu mengambil tindakan saman malu terhadapnya pada 6 September lalu.
Bekas siswazah itu menganggap tindakan itu diambil bagi menakutkannya setelah menolak tawaran RM20,000 daripada pensyarah itu kepadanya sekeluarga bagi menutup kes itu selepas membuat laporan polis di sebuah balai di Johor sebelum ini. -KOSMO! ONLINE


APMM Perak tahan 3 bot nelayan asing, 34 nelayan Indonesia
Oleh SHAMSUL KAMAL AMARUDIN

29 September 2022, 6:39 pm
LUMUT – Agensi Penguatkuasaan Maritim Malaysia (APMM) Perak menahan tiga bot nelayan Indonesia bersama 34 nelayan dari negara itu selepas menceroboh perairan negara dekat perairan Pulau Jarak, petang kelmarin.
Pengarah Maritim Perak, Kapten Maritim Mohd. Hambali Ya’akup berkata, ketiga-tiga bot itu ditahan di sekitar 13 batu nautika perairan Pulau Jarak kira-kira pukul 6.20 petang oleh Kapal Maritim Nyalau yang melakukan rondaan rutin di perairan tersebut.
“Hasil pemeriksaan oleh pasukan operasi mendapati, bot pukat jerut dari Indonesia bertanda nama KM Tuah Laut yang dikendalikan 27 kru, termasuk tekong warga Indonesia berusia lingkungan umur 16 hingga 62 tahun tidak mempunyai dokumen pengenalan diri dan tidak memiliki pas yang sah.
“Ketika ditahan, bot pukat jerut ini juga disyaki sedang melakukan aktiviti perikanan di perairan Malaysia tanpa mendapat kebenaran dari Ketua Pengarah Perikanan,” katanya dalam satu kenyataan di sini hari ini.
Menurut beliau, pemeriksaan ke atas bot kedua iaitu sebuah bot nelayan tanpa nombor pendaftaran, mendapati bot yang dikendalikan seorang tekong dan dua kru lelaki Indonesia berumur 20 hingga 25 tahun itu juga tidak mempunyai sebarang dokumen pengenalan diri serta tidak mempunyai pas yang sah ketika memasuki perairan Malaysia.
Pada masa sama, beliau memberitahu pemeriksaan ke atas bot terakhir iaitu sebuah bot nelayan asing tradisional yang ditahan pada pukul 6.55 petang mendapati seorang tekong bersama tiga kru lelaki Indonesia berusia lingkungan 15 hingga 51 tahun juga ditahan atas kesalahan yang sama.

Tegas beliau, kesemua bot beserta kru ditahan untuk siasatan lanjut di bawah Akta Perikanan 1985 dan Akta Imigresen 1959/63.
Beliau meminta orang ramai yang mempunyai sebarang aduan jenayah dan mengetahui kes kecemasan di laut agar menyalurkan maklumat itu ke talian MERS 999 atau menghubungi pusat operasi APMM Perak di talian 05-6838737. – KOSMO! ONLINE


Hairul Azreen, Hanis, belanja pekerja bercuti naik pesawat khas
Oleh MOHAMMAD SHAHEMY AZMI

29 September 2022, 6:59 pm
PETALING JAYA – Selepas melayari percutian mewah menaiki helikopter dan kapar layar, pasangan selebriti terkenal Hairul Azreen dan Hanis Zalikha sekali lagi mencuri tumpuan netizen apabila menyewa sebuah kapal terbang khas bagi membawa pekerja mereka bercuti di sebuah pulau peranginan.
Menerusi video yang dimuat naik dalam TikTok milik Hairul, pasangan itu dilihat membawa bersama para pekerja untuk bercuti ke Pulau Redang, Terengganu baru-baru ini.
“Bawa satu kapal terbang pasukan Cakenis (jenama fesyen milik Hanis Zalikha) ke Pulau Redang,” tulis Hairul.
Dalam video tersebut, Hairul, 33, turut berbagi momen suasana di dalam kapal terbang yang disewa khas untuk membawa pekerjanya bercuti ke Pulang Redang dalam suasana yang begitu gembira.
Perkongsian itu sekali gus menarik perhatian peminat mereka apabila turut berasa teruja untuk sama-sama mengikuti percutian yang dianjurkannya.
Meninjau dalam ruangan komen, rata-rata pengikutnya mahu turut serta dalam percutian tersebut memandangkan masih terdapat banyak tempat duduk yang kosong dalam kapal terbang yang disewa khas itu.

“Bang, tempat duduk banyak kosong. Ruginya,” ujar seorang pengguna TikTok.
“Tempat duduk banyak kosong lagi tu bang. Ruginya. Lain kali ajaklah saya,” komen seorang peminatnya.
Bahkan, ramai juga pengikut pelakon filem Paskal itu menawarkan diri untuk menjadi pengasuh kepada anak keduanya, Alisa yang kini berusia tiga tahun dengan harapan supaya dapat mengikuti percutian sebegitu pada masa akan datang.
“Bang, perlu orang suapkan Alisa makan tak? Saya boleh buat,” kata seorang pengguna TikTok.
“Kalau nak berbulan madu, saya ada sediakan perkhidmatan menjaga budak (pengasuh),” kata seorang lagi peminatnya.
“Bang kalau perlukan tukang ikat rambut Alisa bagitahu ya,” komen seorang lagi pengikutnya.
Dalam ruangan komen juga, rata-rata netizen mendakwa kapal terbang yang disewa khas Hairul bersama Hanis untuk bercuti adalah milik ahli perniagaan terkenal negara, Tan Sri Vincent Tan berdasarkan perkataan ‘Berjaya’ pada ekor pesawat yang merujuk pada syarikat hartanah, Berjaya Corporation Berhad miliknya.
Sekadar info, pada Oktober tahun lalu, Hairul sekeluarga berkongsi saat percutiannya di atas kapal layar mewah milik Vincent yang ditemui secara tidak sengaja ketika bercuti di Pulang Redang.
Menariknya, difahamkan Hairul sekeluarga telah bertolak dari Kuala Lumpur menuju ke Pulau Redang dengan menaiki sebuah helikopter yang ditempah khas untuk membawa keluarganya ke sana.
Selepas dibawa menaiki kapal layar mewah, pasangan selebriti popular itu sekali lagi menjadi tetamu Vincent apabila berpeluang menikmati percutian dengan menaiki jet peribadi miliknya pada awal Januari lalu.
Pada Ogos baru-baru ini, Hairul dan Hanis telah membawa anak-anaknya menaiki helikopter ketika meninjau sebuah kawasan pergunungan bersalji ketika bercuti ke luar negara. Dalam perkongsian tersebut, netizen menebak lokasi percutian mereka adalah di New Zealand. – KOSMO! ONLINE


Berdiet ketika kurus tingkat risiko diabetes
Oleh KOSMO!

29 September 2022, 7:30 pm
CAMBRIDGE, Massachusetts – Satu kajian terbaharu mencadangkan bahawa tindakan mengamalkan diet oleh seseorang yang tidak memiliki berat badan berlebihan boleh mendatangkan lebih banyak kemudaratan berbanding kebaikan, lapor akhbar New York Post semalam.
Kajian yang dijalankan oleh Universiti Harvard itu mendapati bahawa individu kurus yang turun berat badan sebanyak 4.5 kilogram (kg) berdepan risiko lebih tinggi untuk penyakit diabetes tahap dua sedekad kemudian. Mereka juga lebih cenderung untuk bertambah berat badan di kemudian hari.
Penyelidik mengumpul data daripada 200,000 individu sihat di Amerika Syarikat dengan 90 peratus daripada mereka adalah wanita. Ia dijalankan antara tahun 1988 hingga 2017.
Peserta dibahagikan kepada tiga kategori mengikut indeks jisim badan (BMI) iaitu sihat atau kurang berat badan, berat badan berlebihan dan obes.
Mereka kemudian dibahagikan kepada dua kumpulan iaitu individu yang kehilangan berat badan 4.5 kg selama empat tahun dan kumpulan yang tidak mengalaminya.
Tujuh lagi subkumpulan dibina berdasarkan cara yang dipilih oleh peserta untuk menurunkan berat badan mereka termasuk mengamalkan diet rendah kalori, bersenam, diet rendah kalori beserta senaman, berpuasa, program penurunan berat badan komersial, pil diet beserta puasa dan menyertai program komersial beserta pil diet.

Selepas memerhati rekod perubatan selama 10 tahun, secara purata, saintis mendapati bahawa individu kurus yang melakukan diet melampau mengalami pertambahan berat badan antara 2 kg hingga 7.7 kg berbanding rakan sebaya mereka.
Bagaimanapun, individu berlebihan berat badan yang mengamalkan empat cara untuk diet, kehilangan berat badan antara 1.6 kg hingga 0.6 kg berbanding rakan sebaya mereka.
Apabila melihat risiko penyakit kencing manis, penyelidik mendapati bahawa orang kurus yang hilang sejumlah besar berat badan adalah 54 peratus lebih berisiko menghidap diabetes tahap dua di kemudian hari. Orang dewasa obes yang menjalani diet yang ketat pula kurang berkemungkinan menghidap diabetes.
Saintis percaya bahawa orang kurus yang hilang banyak berat badan mempunyai tahap hormon kelaparan yang lebih tinggi. Ia menyebabkan mereka mengidam lebih banyak makanan ringan manakala badan mereka mengumpul lebih banyak sel lemak untuk meningkatkan tahap hormon.
Mereka juga mengesyaki bahawa penurunan berat badan yang dramatik membawa kepada tahap hormon anorexigenik yang lebih rendah yang menambah rasa lapar.
Penyelidik turut memberi amaran bahawa diet penurunan berat badan harus dikhaskan hanya untuk mereka yang memerlukannya secara perubatan, bukan untuk orang yang sudah kurus. – Agensi


Pemandu potong barisan paling ramai disaman JPJ
Oleh AMRAN MULUP

29 September 2022, 6:49 pm
MELAKA – Jabatan Pengangkutan Jalan (JPJ) Melaka mengeluarkan saman terhadap 252 pemandu atas kesalahan memotong barisan dalam Op Rentas Sempadan Wilayah Selatan.
Pengarah JPJ negeri, Muhammad Firdaus Sharif berkata, kesalahan tersebut adalah penyumbang terbesar terhadap jumlah saman dikeluarkan sepanjang tiga hari operasi dijalankan.
Katanya, operasi menyaksikan sebanyak 662 kenderaan diambil tindakan daripada 956 buah yang diperiksa di tiga lokasi utama iaitu Cheng Height, Bertam Malim dan Padang Keladi.
“Dalam Op Sempadan membabitkan kolaborasi JPJ Negeri Sembilan dan Johor, kesalahan memotong barisan sebelah kiri adalah yang paling tinggi dikesan.
“Trafik sesak kerana jumlah kenderaan meningkat pada cuti hujung minggu, jadi ramai pemandu yang bertindak memotong barisan kerana tidak sabar,” katanya.
Beliau berkata demikian pada sidang akhbar khas Op Rentas Sempadan Wilayah Selatan berhampiran Pintu Gerbang Ayer Keroh di sini, hari ini.

Jelasnya, tindakan bagi kesalahan itu diambil di bawah Akta Pengangkutan Jalan (APJ) 1987.
Mengulas lanjut Muhammad Firdaus berkata, sebanyak 502 saman telah dikeluarkan untuk kesalahan lain iaitu tidak mematuhi lampu isyarat merah (121), tidak memakai topi keledar (15) dan tidak memakai tali pinggang keledar (26).
“Beberapa kesalahan lain membabitkan memotong di garisan berkembar sebanyak tiga saman, menggunakan lorong kecemasan (dua), menggunakan telefon bimbit (lima), membawa lebih muatan (131) dan membawa muatan bahaya (satu),” ujarnya.


Vertigo, berkerusi roda pun Shaza Bae tetap berlakon
Oleh SAIRUL ZAMRI MISRANI

29 September 2022, 7:10 pm
PETALING JAYA – Pelakon cantik Shaza Bae mencetuskan kegusaran dan tanda tanya peminat apabila dilihat berkerusi roda ketika hadir ke set penggambaran.
Meleraikan tanda tanya, Shaza atau nama sebenarnya Shaza Nuriman Muhamad Zamri, 27, berkata, dia terpaksa menggunakan kerusi roda selepas diserang penyakit migrain dan vertigo yang teruk baru-baru ini.
Menurutnya, dia memang mempunyai sejarah penyakit berkenaan sejak remaja hingga ada kalanya berlarutan selama beberapa hari.
“Sejak dua tiga hari ini, memang saya migrain agak teruk. Saya sendiri pun memang ada masalah vertigo sejak remaja.
“Biasanya apa yang saya buat untuk legakan adalah makan pil tahan sakit dan rehat secukupnya agar kembali normal seperti sedia kala,” katanya.
Tambah juara Dewi Remaja 2019/2020 berusia 27 tahun itu lagi, dia sendiri kurang pasti punca dirinya kerap diserang migrain meskipun sudah menjaga kesihatan dengan baik.

“Rasanya saya sudah menjalani kehidupan sihat dan jaga pemakanan selain melakukan senaman.
“Mungkin juga kerana terlalu penat bekerja dan ulang alik ke set penggambaran, jadi membuatkan penyakit tersebut kerap berulang,” ujarnya lagi.
Pada masa sama, pelakon drama Nusyuz Berkiblat Cinta itu nekad untuk tetap hadir ke set penggambaran meskipun dalam keadaan tidak sihat.
“Saya tidak mahu mengganggu jadual penggambaran yang telah ditetapkan pihak produksi. Selagi saya larat, pasti saya akan datang dan lunaskan kerja.
“Terima kasih kepada kru produksi yang memahami. Jangan risaulah, saya baik-baik sahaja walaupun masih terasa sakit. Lagipun pengurus pun ada di sisi dan sentiasa menemani saya,” katanya.


RM5.6 bilion bangunkan kolam takungan dwi-fungsi dan LRAL2F2
Oleh MOHD. HUSNI MOHD. NOOR

29 September 2022, 6:55 pm
PUTRAJAYA – Kerajaan memperuntukan lebih RM5.6 bilion bagi membina kolam takungan dwi-fungsi Sungai Klang-Rasau dan Loji Rawatan Air Langat 2 Fasa 2 (LRAL2F2) yang akan mula dilaksanakan Januari tahun depan.
Menteri Air dan Sumber Asli, Datuk Seri Tuan Ibrahim Tuan Man berkata, kolam takungan dwi-fungsi untuk bekalan air mentah dan tebatan banjir itu dijangka siap dalam tempoh lima tahun.
Beliau berkata, projek itu dilaksanakan serentak dengan kerjasama Kerajaan Negeri Selangor dan dijangka membekalkan 1.4 juta liter air sehari untuk kegunaan 467,000 akaun pelanggan di Petaling dan Klang, Selangor.
“Projek ini akan meningkatkan rizab margin bekalan air keseluruhan Selangor melebihi 15 peratus,” katanya pada sidang akhbar selepas mempengerusikan Mesyuarat Jawatankuasa Khas pelaksanaan projek kolam takungan dwi-fungsi Sungai Klang-Rasau dan LRAL2F2, hari ini.
Katanya, kolam berkenaan turut berfungsi sebagai tebatan banjir ketika musim tengkujuh dan mampu membekalkan bekalan air sekurang-kurangnya tiga bulan sekiranya berlaku pencemaran di loji rawatan air.
Tuan Ibrahim berkata, kolam itu juga mampu mengekstrak sebanyak 26 juta meter padu air dari Sungai Klang ketika aliran puncak yang membawa kesan penurunan dianggarkan sehingga 500 milimeter aras air di bahagian hilir sungai.

Mengenai LRAL2F2 pula, Tuan Ibrahim berkata, loji itu berupaya meningkatkan bekalan air di Lembah Klang dengan memanfaatkan projek Penyaluran Air Mentah Pahang-Selangor dengan kapasiti 1.8 juta liter sehari.
Katanya, loji itu juga membantu meningkatkan rizab margin bekalan air di Selangor melebihi 20 peratus apabila projek berkenaan siap sepenuhnya kelak.
Dalam perkembangan sama, Tuan Ibrahim berkata, kerajaan telah melaksanakan pelbagai projek bagi mengurangkan risiko banjir di Lembah Klang termasuk menambah jumlah siren amaran banjir, stesen kamera web, pusat pemantauan aras air, pusat pemantauan hujan dan meningkatkan jangka hayat benteng banjir.
“Kita telah menambah siren amaran banjir kepada 33 unit, stesen kamera web (34 kepada 53), pusat pemantauan aras air (13 kepada 41), pusat pemantauan hujan (30 kepada 53) serta jangka hayat ban ditingkatkan dari 100 tahun kepada 200 tahun,” katanya.
Katanya, kesemua projek terbabit telah siap dan membabitkan kos sebanyak RM66 juta. – KOSMO! ONLINE


Tempat terhad: Lebih 20,000 calon layak gagal masuk universiti awam | 15 MINIT MMTV 29 September 2022
Oleh KOSMO!

29 September 2022, 6:50 pm


Ribut petir di enam negeri Semenanjung, Sabah dan Sarawak
Oleh SITI A'ISYAH SUKAIMI

29 September 2022, 6:44 pm
PETALING JAYA – Jabatan Meteorologi Malaysia (MetMalaysia) melaporkan hujan lebat dan ribut petir di beberapa kawasan di enam negeri Semenanjung serta Sabah dan Sarawak.
MetMalaysia menerusi laporan cuaca pada laman YouTube memaklumkan, hujan dan ribut petir di Semenanjung melibatkan kawasan pedalaman Perak, Selangor, Pahang, Johor serta kebanyakan daerah di Kelantan dan Terengganu.
“Keadaan dijangka reda menjelang malam, namun ribut petir di Kelantan dan Terengganu diramalkan mampu untuk berterusan sehingga lewat malam,” katanya hari ini.
Bagi Sabah juga memperlihatkan ribut petir di kebanyakan bahagian negeri itu iaitu utara, manakala Sarawak di bahagian tengah pada petang ini.
“Ribut petir terutama di kawasan pedalaman kedua-dua negeri tersebut pula dijangka berterusan hingga malam,” ujarnya. – KOSMO! ONLINE


Pas tidak harus diberi kata dua – Tuan Ibrahim
Oleh MOHD. HUSNI MOHD. NOOR

29 September 2022, 6:59 pm
PUTRAJAYA – Pas tidak seharusnya diberi kata dua untuk memilih rakan kerjasamanya bagi Pilihan Raya Umum Ke-15 (PRU-15) nanti.
Timbalan Presidennya, Datuk Seri Tuan Ibrahim Tuan Man berkata, beliau menegaskan bahawa Parti Pribumi Bersatu Malaysia (Bersatu) dan UMNO perlu duduk semeja atas dasar penyatuan ummah.
Beliau berkata, Pas secara prinsipnya bersedia untuk memperkasa penyatuan ummah dengan Bersatu dan UMNO.
“Saya fikir tidak boleh ‘ultimatum’ (diberi kata dua) sebaliknya kita kena tengok masa depan ummah dan Pas sedia mengadakan perbincangan dengan UMNO dan rakan-rakan dalam Perikatan Nasional (PN) untuk kita melihat ke arah masa depan lebih baik dalam konteks muafakat politik di Malaysia.
“Kestabilan hanya boleh dicapai bila ada muafakat politik. Tanpa muafakat politik, pengalaman kita sebelum ini akan berulang,” katanya pada sidang akhbar hari ini.
Katanya, beliau berpandangan Bersatu dan UMNO perlu duduk bersama sebab Bersatu juga adalah sebahagian besarnya bekas pimpinan UMNO.

Tuan Ibrahim berkata, berdasarkan sejarah politik, Pas lebih lama berlawan dengan UMNO dibanding dengan Bersatu justeru, beliau yakin masih ada ruang untuk semua duduk berbincang.
Ditanya mengenai dakwaan kononnya Pas memilih jalan selamat dengan memilih kerjasama dengan Bersatu dan UMNO, Tuan Ibrahim berkata, Pas
sebenarnya mahu berusaha damaikan untuk penyatuan ummah.
“Kalau gagasan untuk penyatuan ummah tidak ada siapa yang tidak setuju. Semua setuju. Rakyat pun nak tengok begitu,” katanya.
Katanya, beliau yakin masih ada masa untuk perbincangan dan pada masa sama, menasihatkan semua pihak tidak menjadikan media sebagai medan pertelingkahan.
Sebelum ini, Mursyidul Am Pas, Datuk Hashim Jasin berkata, Pas dijangka memuktamadkan keputusan berhubung isu antara kerjasama dengan UMNO atau Bersatu, minggu depan. – KOSMO! ONLINE


NASA dedah imej kapal angkasa DART hentam asteroid
Oleh KOSMO!

29 September 2022, 6:30 pm
WASHINGTON – Saintis mendedahkan imej pertama dari satu satelit kecil yang merakam detik kapal angkasa milik Pentadbiran Aeronautik dan Angkasa Lepas Kebangsaan (NASA) merempuh sebuah asteroid pada Isnin lalu, lapor akhbar The Sun semalam.
Kapal angkasa kecil LICIACube bersaiz gelombang mikro berjaya merakam gambar misi Ujian Pengalihan Asteroid Berganda (DART) NASA dalam memesongkan orbit batuan angkasa.
Imej-imej itu sampai ke Bumi 24 jam kemudian, dan ia menunjukkan senario serpihan yang terhasil akibat hentaman tersebut tersebar sejauh 10.9 juta kilometer dari lokasi berkenaan.
Satelit kecil itu turut merakam situasi sebelum dan selepas pelanggaran asteroid Didymos, sepasang batuan angkasa lepas yang menjadi sasaran DART.
NASA sebelum ini menyiarkan rakaman langsung dari DART ketika ia menghentam Dimorphos, sebuah asteroid bersaiz 167 meter yang mengorbit Didymos.
LICIACube iaitu sebuah satelit yang terlepas daripada kapal angkasa itu sebelum berlakunya hentaman berjaya mengumpul data sebelum, semasa dan selepas kejadian.

Imej-imej itu sepatutnya menunjukkan kadar kemusnahan asteroid kecil itu akibat hentaman serta memberi penerangan mengenai komposisinya. – Agensi


‘YouTuber’ beri alasan terpaksa ambil iklan judi
Oleh KOSMO!

29 September 2022, 5:58 pm
PETALING JAYA – Seorang pesohor YouTube popular yang pernah dikecam gara-gara kemunculannya dalam sebuah video mempromosikan iklan judi tampil memberi alasan mengapa dia bertindak demikian.
Dia menerusi satu video yang dimuat naik ke laman YouTubenya mendakwa tindakan tersebut terpaksa dilakukan kerana ketika itu pihaknya sedang ‘dikejar’ oleh pengutip cukai.
“Saya ambil masa itu sahaja, dua episod itu sahaja sebab pengarahnya Islam dan pada masa sama kena kejar cukai pendapatan,” katanya dalam hantaran baru-baru ini.
Menurutnya lagi, keadaan tersebut dianggap ‘darurat’ dan dia mengakui kesilapannya itu.
“Masa itu darurat dan saya tahu itu salah, saya minta maaf,” ujarnya.
Dalam pada itu, ramai yang beranggapan tindakan ‘YouTuber’ terbabit adalah salah dan tidak menghalalkan cara walaupun dia dalam keadaan terdesak.

“Niat tak menghalalkan cara,” komen Taro.
“Kena kejar dengan ‘income tax’, terpaksa ambil kerja iklan judi, kelakar jawapan dia, dalam darurat boleh beli maca-macam dan bermewah pula,” perli seorang pengguna lain. – KOSMO! ONLINE


Bekking dilantik sebagai Pengarah Teknikal Selangor
Oleh MOHD. FITRIE MUHAMAD

29 September 2022, 5:29 pm
BEKAS Pengarah Akademi FC Twente, Dennis Bekking menjadi pilihan apabila dilantik selaku Pengarah Teknikal Selangor FC yang baharu dan akan melaksanakan tugasan persiapan kelab menjelang musim depan.
Pelantikannya dianggap sebagai strategi utama dan selaras dengan aspirasi kelab dalam terus membina asas kukuh untuk masa hadapan, malah turut berpengalaman dalam akar umbi di Malaysia ketika menjawat jawatan Pengarah Akademi Mokhtar Dahari (AMD).
Ketua Pegawai Eksekutif Selangor FC, Dr. Johan Kamal Hamidon berkata, Bekking akan bertanggungjawab ke atas hal-hal teknikal yang melibatkan pasukan pembangunan termasuk Selangor B23, Selangor B20, Selangor B18 dan pasukan bola sepak Sekolah Sukan Negeri Selangor.
“Pengalaman luas beliau di Belanda sebagai pengarah sukan dan pengarah teknikal serta pemahaman yang baik tentang bola sepak Malaysia sejak beliau menjadi Pengarah AMD akan membantu beliau memperkenalkan dan mengintegrasikan kaedah bola sepak moden kepada jurulatih kami dan seterusnya membangunkan sistem pembangunan bakat di Selangor FC.
“Semangat, komitmen dan personaliti beliau pasti akan membawa perubahan positif dalam mewujudkan budaya dan persekitaran berprestasi tinggi di kalangan pasukan pembangunan Selangor FC,” kata Dr. Johan.
Selain itu, Bekking juga akan bertanggungjawab untuk membangunkan falsafah bola sepak kelab, mengukuhkan jabatan sains sukan, menyelia pendidikan jurulatih serta memberi tumpuan kepada pengambilan dan pembangunan bakat muda.

“Selangor FC telah berjaya mengenal pasti dan merekrut ramai bakat muda sejak beberapa tahun kebelakangan ini dan ia tidak berhenti di sini. Dengan kemasukan prospek masa depan yang muda ini ia telah menjadi satu keperluan untuk kita menyediakan laluan pembangunan belia yang betul bermula dari B18 hingga ke pasukan utama.
“Saya bersedia untuk meningkatkan lagi tahap profesionalisme buat pemain muda ini bersama-sama jurulatih dan kakitangan di Selangor FC,” kata Bekking yang akan memulakan tugas secara rasmi pada 1 Januari tahun depan. – KOSMO! ONLINE


Suami ditangkap khalwat, isteri rela jadi penjamin
Oleh KOSMO!

29 September 2022, 5:38 pm
PETALING JAYA – Hancur hati seorang isteri apabila dimaklumkan oleh jabatan agama bahawa suaminya ditahan kerana ditangkap khalwat bersama seorang wanita lain.
Pengalaman pahit itu dikongsi oleh seorang pengguna media sosial yang memaklumkan dia terpaksa pergi ke pejabat agama bagi mengikat jamin suaminya itu agar tidak dimasukkan ke lokap.
“Ikat jamin suami di balai, tidak, ikat jamin suami di pejabat agama.
“Allah sahaja yang tahu apa dalam hati apabila dapat tahu orang yang kita percaya khianat kepercayaan kita,” katanya dalam satu hantaran di media sosial baru-baru ini.
Menerusi sebuah video yang dimuat naik wanita tersebut, jelas terpancar raut wajahnya kecewa serta pandangan matanya dilihat kosong seakan cukup menggambarkan kekesalan dalam hatinya di atas tindakan suami tercinta.
Menjengah ke ruangan komen, ada pengguna lain sempat bertanya tentang keadaan wanita tersebut dan bagaimana penerimaannya terhadap suami semula sehingga sanggup menjadi penjamin membebaskan lelaki berkenaan.

Jawab wanita itu, hatinya hancur mengenang perbuatan ‘kejam’ suaminya, namun apabila mengingat semula kebaikan lelaki tersebut selama ini, dia cuba untuk reda.
“Saya mungkin hancur (hati) tapi saya masih fikir kebaikan yang pernah dia buat. Nak menangis tak guna, kena terima fakta orang yang kita sayang tak cintakan kita,” luahnya.
Dalam pada itu, ramai yang memberikan kata-kata semangat kepada wanita tersebut untuk terus kuat menerima ujian Allah terhadap rumah tangganya. – KOSMO! ONLINE


Tak patut panggil anak istimewa jadi modal lawak – Ahmad Idham
Oleh HANISAH SELAMAT

29 September 2022, 6:20 pm
PETALING JAYA – Pengarah dan pelakon, Ahmad Idham Ahmad Nadzri menegur peserta Muzikal Lawak Superstar musim ketiga (MLS3) yang menjadikan isu anak istimewa sebagai modal jenaka pada kemuncak pertandingan tersebut, baru-baru ini.
Kata Idham, dia perlu bersuara kerana budaya menjadikan watak anak istimewa sebagai modal berlawak seolah-olah semakin dinormalisasi dalam masyarakat.
“Baru-baru ini tular dalam media sosial sebuah rancangan komedi satu kumpulan melakonkan watak seorang anak istimewa, Yoe Parey yang diagnosis mempunyai masalah pembelajaran.
“Saya mengambil kesempatan ini untuk menegur sebagai tanda kasih dan sayang saya kepada adik-adik dalam industri hiburan.
“Mengundang dia ke pentas untuk menonjolkan kebolehan tidak mengapa, tetapi membuat ‘meme’ meniru cara percakapannya adalah tidak patut.
“Harapan saya agar kita tak terus membudayakan perkara sebegini kerana itu akan mempengaruhi anak-anak muda lain untuk melakukan perkara sama,” katanya.

Walaupun tidak menyebut program dan kumpulan dimaksudkan, difahamkan bapa kepada tiga anak itu merujuk kepada Ubi yang dianggotai Fad Bocey, Sharif Zero dan Namie.
Mereka juga dinobatkan sebagai juara pertandingan berkenaan dengan mengenepikan tiga kumpulan lain.
Sementara itu, Idham yang mempunyai seorang anak istimewa berusia 22 tahun, Ahmad Firdaus, mengakui menerima maklum balas mengenai lawak kumpulan dimaksudkan daripada ibu bapa lain.
“Jauh di sudut hati ibu bapa kanak-kanak istimewa ini terbuku sedikit rasa kecewa apabila kekurangan anak mereka dijadikan bahan lawak untuk mentertawakan orang.
“Saya mendapat keluhan ini terus daripada ibu bapa ketika mengadakan program jelajah bawah Hab Pendidikan Khas yang saya kendalikan,” katanya.
Pada masa sama, Idham yang juga aktivis kemasyarakatan itu berharap semua pihak peka dengan perkara tersebut selain memastikan kejadian sama tidak berulang.
“Semoga kita semua dapat terus memainkan peranan di posisi masing-masing untuk membentuk komuniti yang positif dan saling menyokong antara satu sama lain tanpa mendiskriminasi mana-mana pihak,” katanya.
Terdahulu, selain Ahmad Firdaus, perkahwinannya dengan Amy Aziz turut diserikan tiga cahayamata iaitu Ahmad Aydeel, 18, Kintan Myra, 16, dan Ahmad Khaliff, 12.
Bintang Mr Cinderella bersama isterinya menubuhkan sebuah sekolah pendidikan khas dan terapi buat anak-anak (OKU) yang diberi nama Eden Firdaus School pada 2016. – KOSMO! ONLINE


Bajet 2023: Program Push bantu golongan siswazah
Oleh MOHD RASDAN AHMAD

29 September 2022, 5:17 pm
KUALA LUMPUR – Kementerian Pembangunan Usahawan dan Koperasi mencadangkan sebanyak tujuh inisiatif atau dasar-dasar baharu dalam pembentangan Bajet 2023 termasuk skim Program Usahawan Siswazah (Push).
Menterinya, Tan Sri Noh Omar berkata, skim yang dikenali sebagai Push merupakan salah satu daripada tujuh cadangan yang dimasukkan ke dalam Bajet 2023 yang bakal dibentangkan oleh Kementerian Kewangan di Parlimen pada Jumaat nanti.
“Kita ada buat cadangan ini, ini adalah skim khusus kepada golongan siswazah, tapi tidak tahu cadangan ini lulus atau tidak lagi.
“Ini seperti mana kita bimbing golongan B40 dan mungkin sudah sampai mana kita juga ingin bimbing golongan graduan yang berminat untuk menjadi usahawan,” katanya ketika sidang akhbar selepas Majlis Pelancaran Program Penjana [email protected] Bank 3.0 di Pusat Dagangan Dunia Kuala Lumpur (WTC) hari ini.
Tambahnya, pihak kementerian mencadangkan peruntukan sebanyak RM200 juta bagi menjayakan program Push ini bagi memantu golongan muda yang ingin memulakan perniagaan mereka selepas tamat belajar.
“Majoriti saya lihat golongan muda ini memulakan perniagaan mereka menggunakan modal mereka sendiri dan ramai sudah buktikan yang mereka berjaya.

“Banyak juga universiti-universiti yang tawarkan kursus-kursus keusahawanan, jadi siswazah ini memang memerlukan modal untuk memulakan perniagaan mereka,” katanya.
Noh berkata, jika cadangan tersebut diluluskan, ramai golongan siswazah atau golongan muda yang berminat menjadi usahawan dapat dibantu.
“Kita minta tujuh cadangan yang lain saya tidak boleh umum lagi sebab kita tidak tahu lulus atau tidak, tetapi saya harap cadangan skim ini diluluskan,” ujarnya. – KOSMO! ONLINE


Bajet 2023: Veteran polis mohon kerajaan bela kebajikan mereka
Oleh HARRITH HISHAM

29 September 2022, 6:18 pm
PETALING JAYA – Persatuan Veteran Polis Malaysia (VPOL) menghantar tujuh permohonan kepada kerajaan agar kebajikan bekas atau pesara polis dapat dibela secara komprehensif.
Permohonan itu dihantar kepada PeJabat Perdana Menteri pada 26 September lalu dengan harapan ia dipertimbangkan semasa pembentangan Bajet 2023.
Presiden Persatuan Kebajikan Veteran Polis Malaysia (VPOL), Datuk Hussin Awang Ngah berkata, jika dilihat secara teliti, kebajikan veteran polis sedikit ketinggalan berbanding veteran tentera yang mempunyai fasiliti yang lebih baik.
“Jadi, kita ingin mohon diwujudkan semula Jabatan Veteran Polis dengan peruntukkan tetap untuk menjaga kebajikan veteran polis dan persatuan-persatuan bekas polis.
“Selain itu, pemberian tetap elaun sara kebajikan sebanyak RM500 sebulan kepada semua veteran polis yang tidak berpencen tanpa mengira tahun perkhidmatan mereka,” katanya dalam kenyataan hari ini.
Beliau berkata, pihaknya juga memohon agar pemberian geran atau dana secara sama rata kepada semua persatuan yang ditubuhkan oleh bekas polis.

“Kita juga minta perkhidmatan perubatan percuma kepada semua Veteran Polis (tidak berpencen) di semua hospital dan klinik kerajaan.
“Seterusnya, penganugerahan pingat kepada semua veteran polis secara automatik agar semua yang telah berkhidmat dalam Polis Diraja Malaysia (PDRM) termasuk bekas Sukarelawan Simpanan Polis Diraja Malaysia (SSPDRM) rasa dihargai,” ujarnya.
Tambah beliau, Universiti Polis juga perlu diwujudkan bagi membantu pegawai polis sama ada yang sedang berkhidmat atau yang telah menjadi veteran menyambung pengajian di peringkat yang lebih tinggi. – KOSMO! ONLINE